‘Depan makam Rasulullah ni… kau mampus’ – Ustazah Asma’ kesal pelakon guna dialog kesat di Tanah Suci

CYBERJAYA: Baru sehari ditayangkan, drama Surat Dari Tuhan mendapat kritikan hebat oleh netizen yang menganggap dialog digunakan seperti tidak menghormati Tanah Suci, Makkah.

“Hei perempuan, kau dengar apa aku cakap, depan makan Rasulullah ini aku cakap depan muka kau, kalau Ryan benci aku, aku akan pastikan dekat Tanah Haram ni kau mampus”.

Demikian dialog kontroversi yang diucapkan oleh pelakon Janna Nick ketika menjayakan watak Misha dalam drama tersebut yang mula ditayangkan di slot Samarinda bermula 30 Oktober.

Pendakwah bebas, Ustazah Asma’ Harun turut tampil mengkritik babak terbabit kerana merasakan dialog digunakan itu seperti tidak menghormati Tanah Suci, Makkah.

Ustazah Asma’ menerusi TikToknya mempersoalkan etika seorang pelakon Islam terutamanya apabila memilih untuk meneruskan dialog seperti itu sedangkan secara jelas ia merendahkan martabat agama suci Islam sendiri.

“Mana etika ketika melakonkan babak di Tanah Suci dan tak berasa bersalah ke masa nak merakamkan babak ni?.

“Tempat yang paling suci dan indah seluruh umat manusia yang dambakan pergi, kenapa nak masukkan dialog seperti ini.

“Sedangkan nak berkata-kata perkara baik pun kita tak mampu nak cakap depan Makam Rasulullah,” tegurnya.

TEGURAN BUAT SEMUA PENGGIAT SENI PART 1 #UAHSahabatDuniaAkhirat #ustazahasmaharun #fyp

♬ original sound – Ustazah Asma’ Harun – Ustazah Asma’ Harun

Malah, beliau turut meluahkan kekecewaan selepas menonton beberapa klip video babak promo yang tular di media sosial baru-baru ini.

“Lakonan tersebut dibuat di sebuah hotel di Tanah Suci yang nampak latar belakang Masjid Nabawi.

“Saya terkejut macam mana boleh terfikir nak buat skrip macam ini, menggunakan makam Nabi.

“Walaupun dia tak bersumpah, tidak wajar perkataan itu dijadikan sebagai dialog.

“Sedangkan kita diajar jaga lidah, jaga akhlak dan perbuatan ketika di Tanah Suci,” luahnya kesal.

Dalam pada itu, beliau turut menghantar mesej teguran kepada pihak produksi agar meneliti dahulu drama tersebut sebelum dipertontonkan supaya sensitiviti umat Islam dapat dijaga.

Author

Nurul Ain Japri

View all posts

View all posts


Struktur konsert: Gajah perang gembira penyokong Harimau Malaya kurang 21,000

KUALA LUMPUR: Jurulatih Thailand, Alexandre Polking menganggap skuad Gajah Perang bernasib baik dengan keadaan terkini Stadium Nasional di Bukit Jalil di sini, menjelang separuh akhir pertama Piala Persekutuan Bolasepak ASEAN (AFF) menentang Malaysia malam esok.

Polking berkata, pasukannya gembira kerana keadaan itu akan menyaksikan sorakan penonton berkurangan lebih 20,000 orang yang mampu memberi kesan terhadap pertembungan itu.

“Hari ini kami hanya melihat keadaan padang, tidak banyak latihan, kini masanya untuk kuat dari segi mental untuk bersedia menghadapi perlawanan yang sangat sukar dengan stadium yang penuh sesak (tetapi) saya rasa kita bertuah kerana struktur konsert telah mengurangkan kira-kira 20,000 penonton.

“Kami gembira tetapi kami juga tahu yang (esok) adalah perlawanan yang sangat sukar,” kata jurulatih Brazil-Jerman berusia 46 tahun itu semasa sidang media praperlawanan di sini.

Rabu lepas, Persatuan Bolasepak Malaysia (FAM) mengesahkan 21,000 tempat duduk di Stadium Nasional terpaksa ‘dikosongkan’ kerana dihalang oleh struktur pentas konsert Jay Chou yang sedang dalam proses pemasangan.

Konsert oleh artis terkemuka Taiwan itu akan berlangsung pada 15 Januari di Stadium Nasional.

Pada masa sama, Polking berkata pemain Malaysia benar-benar pejuang yang bagus dan telah terbukti sesiapa sahaja yang beraksi, mereka boleh memberikan tentangan hebat dan perlawanan yang sukar kepada pihak lawan.

Beliau berkata, Thailand dan Malaysia juga mempunyai situasi yang sama apabila mereka terpaksa bermain tanpa pemain utama pada Piala AFF, namun merasakan kedua-dua pasukan mempunyai kualiti untuk muncul sebagai juara.

“Kami perlu menerima pemain yang ada bersama kami di sini dan saya percaya Kim (Pan Gon) juga melakukan yang sama, saya percaya kami berdua masih mempunyai kualiti yang cukup untuk memenangi kejohanan ini bersama skuad yang kita bawakan ke sini.

“Saya menjangkakan saingan yang sama seperti yang kita hadapi beberapa tahun lepas, sentiasa sukar, terperinci, amat kompetitif. Dua pasukan ini yang saya ingin melihat mereka bersaing, jadi kami bersedia dan berharap akhirnya kami dapat keputusan yang penting esok untuk dibawa pulang,” katanya.

Sementara itu, pemain pertahanan Thailand, Sasalak Haiprakhon berkata, pasukannya bersedia untuk mengutip tiga mata penting esok walaupun terpaksa berdepan dengan kumpulan penonton yang begitu kuat di sini.

“Perlawanan esok pastinya sukar, Malaysia mempunyai penyokong yang hebat yang akan memenuhi stadium dengan suasana yang bagus tetapi seperti yang jurulatih katakan kami sudah berehat, pulih dan semua yakin serta bersedia menghadapi perlawanan sengit esok.

“Malaysia pasukan yang bagus, ramai pejuang dan bukan mudah untuk sampai ke sini dan beraksi dengan baik tetapi kami yakin kali ini semua sudah fokus dan bersedia mempamerkan persembahan terbaik dan membawa pulang keputusan yang penting esok,” kata pemain berusia 26 tahun itu.

Untuk rekod, Malaysia mengetepikan Thailand selepas seri 0-0 di Bukit Jalil dan 2-2 di Bangkok pada separuh akhir edisi 2018 sebelum tewas dengan agregat 3-2 ke atas Vietnam pada final.

Selepas separuh akhir pertama di Bukit Jalil, skuad Harimau Malaya akan terbang ke Bangkok untuk aksi timbal balik di Stadium Thammasat pada Selasa (10 Januari). – BERNAMA


Korset Plie jaga perut ibu hamil

KUALA LUMPUR: Pemakaian pembentuk tubuh atau dikenali sebagai korset bukan lagi khusus buat wanita untuk mendapatkan saiz pinggang kerengga.

Ini kerana sejak dua tahun lalu di Malaysia, pemakaian korset yang diperkenalkan di bawah jenama Plie telah mengubah persepsi bahawa ibu hamil juga boleh memakai korset.

Teknologi dan material fabrik berkualiti tinggi yang diuji dari Brazil ini adalah selamat dan selesa di pakai walau sedang sarat mengandung.

Ketua Pegawai Eksekutif, Plie Malaysia, Adeline C berkata, fabrik yang digunakan adalah berasaskan hidrofilik dan penyerap kelembapan menjadikannya ia cukup selesa buat ibu.

“Fungsinya menjaga postur badan secara awal sebelum melahirkan bayi, malah mampu menampung berat bayi yang menyebabkan perut melendut ke bawah.

“Ini kerana perkara yang paling menakutkan wanita adalah kesan regangan kulit (strech mark) dan lebihan lemak di perut selepas melahirkan anak.

“Biasanya ibu hamil sukar mendapat tidur yang lena namun dengan pemakaian korset ini, ibu dan bayi dalam kandungan mendapat rehat yang secukupnya.

“Dan kerana teknologi fabrik ini memberi keselesaan, ada ibu sanggup memakainya sepanjang hari,” katanya pada Majlis Sambutan Ulang Tahun ke-2 Plie bertapak di Malaysia.

Majlis itu dikendalikan oleh selebriti terkenal, Daphne Iking dan dimeriahkan dengan kehadiran selebriti dan pempengaruh media sosial seperti Tasha Shila, Izara Aishah, Sarah Anne Noble, Nadia Nasimuddin dan lain-lain.

Turut diadakan peragaan model bagi rangkaian pakaian dalam Plie termasuklah korset ibu hamil, pakaian untuk senaman, pakaian dalam selepas melahirkan dan selepas pembedahan.

Dalam pada itu, Adeline memberitahu rangkaian pakaian dalam Plie yang sesuai selepas pembedahan boleh diperolehi di kedai dalam Hospital Pantai.

“Walaupun ia memiliki banyak testimoni yang baik dari ibu hamil namun pakar perubatan tidak boleh menyatakannya secara umum.

“Apa yang boleh dilakukan adalah memberi penerangan mengenai kebaikan dan kesihatan jasad hasil pemakaian korset Plie.

“Kita hanya ada satu jasad untuk dihargai, dijaga, jadi sebelum kita jaga orang lain, kita perlu menjaga diri dengan membuat pelaburan yang tepat,” katanya.

Author

Tun Puteh Wanti

View all posts

View all posts


Kehilangan wang daripada institusi perbankan catat 20,041 kes pada 2022

KUALA LUMPUR: Jumlah mangsa yang melaporkan kehilangan wang daripada institusi perbankan di seluruh negara bagi tahun 2022 ialah sebanyak 20,041 kes, dengan penipuan belian dalam talian menjadi kes tertinggi iaitu 9,258 kes.

Menteri Ekonomi, Rafizi Ramli berkata, menurut rekod Polis Diraja Malaysia (PDRM), daripada jumlah itu penipuan Macau scam melibatkan 3,370 kes, penipuan pelaburan (3,266 kes) dan penipuan pinjaman tidak wujud (3,174 kes).

Sementara itu, African scam atau Love scam pula sebanyak 792 kes, penipuan tipu sistem pesanan ringkas (SMS) sebanyak 139 dan Business Email Compromise sebanyak 42 kes.

“Manakala, statistik kes jenayah dalam talian bagi tahun 2020 ialah sebanyak 17,227 kes dan tahun 2021 sebanyak 20,701 kes,” katanya dalam jawapan bertulis yang disiarkan di laman sesawang Parlimen hari ini.

Sehubungan itu, Rafizi berkata bagi institusi kewangan, Bank Negara Malaysia (BNM) telah menetapkan keperluan untuk bank memastikan kawalan dan standard keselamatan mereka sentiasa berada pada tahap tertinggi pada setiap masa, terutamanya bagi perkhidmatan perbankan internet dan mudah alih.

“BNM telah mengarahkan bank untuk mengambil langkah tambahan, seperti mempercepatkan peralihan daripada penghantaran kata laluan sekali sahaja (OTP) melalui SMS, kepada kaedah pengesahan yang lebih kukuh bagi transaksi dalam talian.

“Kaedah pengesahan itu ialah bagi transaksi berkaitan dengan pembukaan akaun, pemindahan dana dan pembayaran serta pertukaran maklumat peribadi dan penetapan akaun,” jelasnya.

Selain itu, BNM juga meminta bank untuk memperketat peraturan pengesanan penipuan dan sekat transaksi yang disyaki terlibat dengan aktiviti penipuan kewangan, serta mengenakan tempoh bertenang untuk pendaftaran kali pertama bagi perkhidmatan perbankan dalam talian atau peranti yang selamat.

“Pelanggan juga dihadkan untuk hanya menggunakan satu peranti sahaja bagi tujuan pengesahan transaksi perbankan dalam talian.

“Bank dinasihatkan untuk menyediakan talian hotline khusus bagi pelanggan melaporkan kes penipuan dalam talian melibatkan akaun bank mereka dan meningkatkan tahap respons ke atas laporan yang dibuat,” katanya.

BNM juga akan menguatkuasakan mekanisme kill switch ke atas industri perbankan, untuk membolehkan pelanggan bank membeku akaun bank mereka, termasuk kad ATM dengan segera, bagi memastikan mangsa jenayah penipuan dapat bertindak, dengan menyekat aliran wang daripada terus keluar daripada akaun mereka.

“Semua bank sudah pun menyediakan kemudahan assisted kill switch dan ada yang telah membangunkan self-service kill switch,” katanya.

Rafizi berkata, mangsa boleh mengemukakan aduan kepada Ombudsman Perkhidmatan Kewangan, sekiranya terdapat sebarang pertikaian terhadap keputusan siasatan, dan jika mangsa masih tidak berpuas hati dengan keputusan pihak bank atau nilai pampasan yang ditawarkan.

Mangsa juga boleh terus mengemukakan aduan kepada BNM, sekiranya tidak berpuas hati dengan cara pengendalian aduan mereka oleh pihak bank, katanya. – BERNAMA


Calon PN ‘hilang bilik gerakan’ sebelum PRU15

KUCHAI LAMA: Kempen calon Perikatan Nasional (PN) Parlimen Seputeh dari Gerakan ‘tersekat’ selepas dihalau dari bilik gerakan yang bertempat di Desa Sri Petaling Condo di sini, Ahad lalu.

Beliau pada awalnya mendapat persetujuan penduduk, namun setelah lima hari beroperasi, ada penduduk yang tidak mahu lokasi berkenaan dijadikan tempat kempen politik.

Sudahlah jatuh, ditimpa tangga pula.

Selain dihalau, calon Gerakan itu, Wong Yee Yeng sebenarnya hanya menerima khabar beliau dicalonkan di Parlimen terbabit saat akhir, sehari sebelum penamaan calon untuk bertanding pada Pilihan Raya Umum Ke-15 (PRU15).

Yee Yeng yang juga wakil pertubuhan bukan kerajaan (NGO) berkata, gelangang tenis kondominium itu dijadikan bilik gerakannya sejak hari penamaan calon, namun beliau dihalau keluar setelah tidak mendapat kebenaran penghuni kondo berkenaan.

“Ini (gelanggang tenis) bilik gerakan saya sejak hari penamaan calon.

“Tiba-tiba kelmarin saya dimaklumkan sudah tidak boleh teruskan bilik gerakan ini. Penghuni sini tak benarkan, saya terpaksa roboh.

“Saya sedih, lagi seminggu PRU15, bilik gerakan saya sudah tutup, di mana saya boleh buat kerja kempen lagi? Saya rayu bantu saya beri cadangan di mana saya boleh buka khemah lagi?” katanya kepada MEDIA VARIASI, di sini pada Ahad.

Kerusi Parlimen Seputeh P122 disandang oleh Teresa Kok, calon DAP, dan berdepan saingan calon Barisan Nasional (BN), Lee Kah Hinh; dua calon Bebas, Choy San Yeh dan Lee Wai Hong serta Yee Yeng.

Pada pilihan raya kali ini, Parlimen Seputeh meliputi 124,805 pengundi berdaftar.

Author

Tun Puteh Wanti

View all posts

View all posts


Sukan SEA: Skuad badminton Malaysia mara ke separuh akhir

PHNOM PENH: Skuad badminton lelaki negara mara ke separuh akhir acara berpasukan selepas meraih kemenangan 3-1 ke atas Vietnam pada peringkat suku akhir Sukan SEA 2023 di sini, hari ini.

Perseorangan utama Malaysia, Leong Jun Hao merangkul mata pertama apabila pemain nombor 61 dunia itu menumpaskan Nguyen Hai Dang, 21-14, 21-16, dalam perlawanan yang berlangsung di Dewan Badminton Morodok Techo National Stadium itu.

Meskipun diasak sengit beregu Vietnam, Nguyen Dinh Hoang-Tran Dinh Manh, 21-19, dalam set pertama perlawanan kedua, beregu negara Beh Chun Meng-Goh Boon Zhe kekal tenang untuk memenangi set kedua 21-14, sekali gus menambah mata pendahuluan buat Malaysia.

Bagaimanapun, Lee Shun Yang, pemain ranking ke-93 dunia, gagal meneruskan momentum kejayaan itu selepas tewas kepada pemain nombor 163 dunia, Le Duc Phat, 13-21, 21-16, 7-21.

Dalam perlawanan terakhir, beregu kedua negara Chia Weijie-Liew Xun menundukkan Xun Nguyen Xuan Hung-Pham Van Hai, 21-14, 21-18, sekali gus mengesahkan tiket separuh akhir untuk Malaysia, esok.


JPM nafi maklumat tular Ismail Sabri dilantik Pengerusi Petronas

KUALA LUMPUR: Jabatan Perdana Menteri (JPM) hari ini memaklumkan maklumat tular di media sosial bertajuk ‘Ismail Sabri dilantik Pengerusi Petronas’ adalah palsu.

Sehubungan itu, JPM dalam hantaran menerusi Facebook hari ini mengingatkan orang ramai agar tidak menyebarkan atau berkongsi sebarang maklumat yang tidak pasti atau palsu.

JPM turut meminta orang ramai supaya merujuk kepada akaun media sosial rasmi Jabatan Perdana Menteri untuk berita sahih di semua platform media sosial iaitu akaun Facebook Jabatan Perdana Menteri, akaun Twitter @jpmgov, Instagram @jabatanperdanamenteri dan TikTok @jpmgov.

Terdahulu tular di media sosial apabila orang ramai berkongsi poster yang memaparkan gambar pertemuan Perdana Menteri, Datuk Seri Anwar Ibrahim dan bekas Perdana Menteri, Datuk Seri Ismail Sabri Yaakob, dengan beberapa maklumat yang menyatakan kononnya Anwar secara dasar telah bersetuju dengan pelantikan Ismail Sabri sebagai Pengerusi Petronas. – BERNAMA


Umat Islam perlu waspada kunjungi restoran tiada sijil halal – Menteri Agama

KUALA LUMPUR: Umat Islam di negara ini dinasihatkan supaya berhati-hati ketika berkunjung ke sebarang premis makanan yang tiada sijil halal, kata Datuk Dr. Mohd Na’im Mokhtar.

Justeru, Menteri Di Jabatan Perdana Menteri (Hal Ehwal Agama) itu berkata, masyarakat Islam perlu memastikan sama ada restoran yang dikunjungi memiliki mana-mana sijil halal sama ada dikeluarkan oleh Jabatan Kemajuan Islam Malaysia (JAKIM) atau jabatan agama Islam negeri.

“Oleh itu, ia adalah saranan saya kepada umat Islam berkaitan isu halal kerana makanan halal sangat penting.

“Makanan yang kita makan kalau tak halal akan turut membentuk darah daging kita.Jadi, lebih baik kita bersikap berhati-hati,” katanya dalam sidang media selepas melancarkan Tabung Haji (TH) Khairat, di Bangunan Tabung Haji, Jalan Tun Razak, di sini pada Isnin.

Mengulas lanjut, Mohd Na’im berkata, pihaknya setakat ini tiada maklumat mengenai aduan premis makanan yang tidak mempunyai sijil halal.

Beliau berkata, perolehan sijil halal bagi sesebuah premis bukanlah satu mandatori dan tiada sebarang paksaan, namun mana-mana individu atau pemilik restoran digalakkan untuk membuat permohonan tersebut kepada JAKIM.

“Kalau sesebuah restoran ada sijil halal, masyarakat akan yakin dan lebih mudah menentukan makanan halal. Apabila terpapar logo halal JAKIM, maka mereka akan masuk ke dalam premis tersebut.

“JAKIM nak menggalakkan permohonan seramai yang mungkin untuk mendapatkan sijil halal tersebut,” tambahnya.

Bagi mengetahui status halal, orang ramai boleh layari Portal Rasmi Halal Malaysia di https://www.halal.gov.my/v4/

Semakan juga boleh dilakukan melalui aplikasi telefon pintar Verify Halal untuk mengetahui produk dan premis makanan yang memiliki Sijil Pengesahan Halal Malaysia (SPHM)

Terdahulu, sebuah restoran nasi ayam ‘claypot’ yang tular di media sosial yang didakwa menggunakan bahan tidak halal bukan pemegang SPHM yang sah.

Menurut JAKIM, pihaknya tidak pernah mengeluarkan pensijilan halal untuk premis tersebut.

Sebelum ini, seorang pempengaruh membuat ulasan makanan nasi ayam ‘claypot’ yang dijual peniaga tersebut di sebuah restoran.

Difahamkan, peniaga itu mendakwa, makanan yang kebiasaannya dimakan oleh kaum Cina itu dijadikan versi halal supaya pelanggan beragama Islam turut dapat menikmatinya.

Bagaimanapun,  peniaga itu sebelum ini  didakwa telah menggunakan bahan tidak halal di dalam masakannya, iaitu wain untuk memasak sebelum menukar bahan itu kepada minyak bijan sebaik sahaja restorannya tular.

Author

Fazleen Safina Abd Jamil

View all posts

View all posts


Hadi Awang terima rawatan: Anak mohon doakan kesembuhan, solat hajat

KUALA TERENGGANU: Presiden PAS, Tan Sri Abdul Hadi Awang dimasukkan ke hospital untuk menerima rawatan dan pemantauan susulan tahap kesihatannya yang sedikit merosot.

Perkembangan itu dikongsikan anaknya, Muhammad Khalil menerusi perkongsian di laman Facebooknya pada Sabtu.

“Mohon doa dan solat hajat khusus untuk kesembuhan Ayahanda Tuan Guru (Abdul Hadi). Kesihatan Ayahanda sedikit merosot sebelum Aidiladha dan kini sedang menerima rawatan dan pemantauan lanjut oleh pihak doktor di hospital,” tulisnya.

Menurut Muhammad Khalil yang juga ADUN Batu Buruk, Ahli Parlimen Marang itu menghadiri pelancaran jentera pilihanraya Dewan Pemuda PAS Negeri Terengganu pada Selasa lalu dalam keadaan uzur.

“Semoga ALLAH SWT mengurniakan kesihatan dan kesejahteraan kepada Ayahanda Tuan Guru, berkat doa yang dipanjatkan oleh kita semua,” kongsi Muhammad Khalil.

Perkongsian beliau menerima pelbagai reaksi yang mendoakan kesihatan pemimpin tertinggi PAS itu.

Terdahulu, Hadi Awang menerima rawatan di Institut Jantung Negara (IJN) pada Jun.

16 Februari lalu, Abdul Hadi dikejarkan ke Hospital Putrajaya setelah mengalami sesak nafas sebelum dirujuk ke IJN.

Author

Taufik Asmady Abdul Aziz

View all posts

View all posts


Kes Ebit Lew: Terdapat sejarah layari laman sesawang lucah dalam telefon bimbit

TENOM: Saksi ketujuh perbicaraan kes pendakwah Ebit Irawan Ibrahim Lew atau Ebit Lew pada Rabu menyambung keterangan dengan memberitahu mahkamah bahawa terdapat sejarah melayari laman sesawang lucah pada telefon bimbit yang dianalisisnya.

Juruanalisis Kanan Audio Video Polis Diraja Malaysia (PDRM), ASP Latifah Abdul Aziz, 43, berkata laman sesawang itu dilayari daripada aplikasi Google dan hasil analisis itu telah dimasukkan dalam cakera video digital boleh rekod (DVD-R) untuk diserahkan kepada pegawai penyiasat.

“Hasil analisis mendapati terkandung sejarah melayari laman sesawang disyaki berunsur lucah daripada aplikasi Google dan saya pohon pegawai penyiasat rujuk DVD-R yang saya masukkan hasil analisis tersebut.

“Daripada kesemua tangkap layar yang saya buat, ada beberapa laman sesawang disyaki berunsur lucah dan juga bukan berunsur lucah,” katanya sewaktu pemeriksaan utama oleh Timbalan Pendakwa Raya Nor Azizah Mohamad di Mahkamah Majistret di sini pada Rabu.

Beliau berkata, bagi memastikan laman sesawang yang dilayari itu adalah laman sesawang yang mempunyai unsur lucah, beliau telah membuka beberapa laman sesawang dengan merujuk kepada hasil analisis dan mendapati ia sememangnya laman sesawang berunsur lucah.

Latifah berkata, antara laman sesawang yang turut dilayari termasuk wikipedia berkaitan “gangguan seksual”, “Undang-undang gangguan seksual di Malaysia”, “gurau lucah berisiko disumbat penjara” dan “Rang Undang-undang kesalahan-kesalahan seksual, hukuman seksual”.

Nor Azizah: Adakah metadata yang kamu nyatakan ini juga dapat dilihat di dalam tangkap layar yang ada di dalam hasil analisis ini?

Latifah: Ya, untuk gambar pertama, ini adalah rumusan kesemua tangkap layar yang dibuat daripada kandungan sejarah melayari laman sesawang di dalam barang kes (telefon bimbit).

Perbicaraan di hadapan Majistret Nur Asyraf Zolhani dijalankan tanpa kehadiran tertuduh yang mendapat kebenaran mahkamah. Peguam yang mewakili Ebit iaitu Ram Singh memaklumkan bahawa Ebit sedang menunaikan ibadah haji di Makkah.

Sementara itu dalam pemeriksaan utama Nor Azizah pada pagi Rabu, Latifah memaklumkan satu lagi telefon yang dianalisisnya mengandungi sebanyak 219 tangkap layar perbualan daripada aplikasi WhatsApp bermula pada 4 Mac 2021.

Beliau berkata, perbualan tangkap layar yang diperoleh daripada telefon bimbit dalam kes itu telah disimpan dalam cakera padat (CD).

“Gambar satu (tangkap layar) menunjukkan paparan berkaitan nombor telefon milik penghantar mesej. Dalam paparan itu menunjukkan tarikh bermulanya perbualan mesej pada 4 Mac 2021 yang berikutnya (dalam bentuk tangkap layar) adalah isi perbualan,” katanya.

Latifah berkata, daripada beberapa gambar tangkap layar itu juga ada menunjukkan panggilan suara yang tidak dijawab daripada penghantar yang dibuat pada  6.10 petang tetapi tarikh tidak dinyatakan semasa prosiding.

Terdapat juga panggilan suara yang tidak dijawab daripada penghantar pada  15 Mac dan 16 Mac 2021.

Beliau berkata pada tarikh 17 Mac 2021, satu lagi tangkap layar menunjukkan cubaan semula yang cuba dihantar daripada telefon bimbit penerima kepada pengirim tetapi mesej berkenaan tidak disampaikan.

Ebit, 37,  berdepan 11 pertuduhan gangguan seksual iaitu membuat hantaran gambar dan perkataan lucah dengan maksud mengaibkan kehormatan seorang wanita melalui aplikasi WhatsApp antara Mac dan Jun 2021.

Pertuduhan mengikut Seksyen 509 Kanun Keseksaan yang membawa hukuman penjara maksimum lima tahun atau denda atau kedua-duanya, jika sabit kesalahan.

Perbicaraan disambung Khamis. – BERNAMA


Najib stabil, kekal terima rawatan di HKL – Khairy

PUTRAJAYA: Keadaan kesihatan Datuk Seri Najib Tun Razak yang dimasukkan ke Hospital Kuala Lumpur (HKL) pada Isnin adalah stabil dan bekas perdana menteri itu akan terus menerima rawatan di hospital berkenaan (HKL), kata Menteri Kesihatan Khairy Jamaluddin.

Khairy berkata beliau telah menghubungi Pengarah HKL Datin Paduka Dr Rohana Johan dan dimaklumkan bahawa Najib berada dalam keadaan stabil, serta tidak perlu dipindahkan ke Institut Jantung Negara (IJN).

“Saya minta HKL dan Timbalan Ketua Pengarah Perubatan Datuk Dr Asmayani Khalib untuk berikan rawatan susulan yang diperlukan Najib, supaya isu ini tidak lagi dipertikaikan,” katanya pada sidang media selepas menghadiri Majlis Penerimaan Anugerah Malaysia Book of Record dan Pelancaran Laporan ‘Record Breaking COVID-19 Vaccination: Public Private Partnership’ di sini hari ini.

Khairy mengulas kenyataan peguam Najib Tan Sri Muhammad Shafee Abdullah, yang dilaporkan berkata bekas perdana menteri itu berkemungkinan akan dipindahkan ke IJN dan mendakwa tekanan darah Najib tidak menentu.

Ketua Pengarah Kesihatan Tan Sri Dr Noor Hisham Abdullah semalam dilaporkan berkata Najib, yang menjalani hukuman di Penjara Kajang sejak 23 Ogos lepas, dimasukkan ke HKL pada 9 Sept sebagai kes elektif dan bukan kecemasan, untuk memastikan kesihatannya berada pada tahap yang baik dan optimum.

Najib dibenarkan discaj pada Sabtu (10 Sept) selepas menjalani pemeriksaan dan ujian berkaitan oleh pakar-pakar perunding kanan bertauliah, yang terdiri daripada ketua-ketua perkhidmatan klinikal bagi bidang masing-masing, dan keadaannya adalah sihat sebelum dibenarkan discaj.

Bagaimanapun, semalam perbicaraan kes Najib bagi pertuduhan menyeleweng RM2.3 bilion dana 1Malaysia Development Bhd (1MDB) di Mahkamah Tinggi Kuala Lumpur dilaporkan disingkatkan, bagi membolehkan Najib mendapatkan rawatan perubatan.

Pegawai Khas Najib Muhamad Mukhlis Maghribi, dilaporkan mendakwa tekanan darah Najib berada pada tahap tinggi dan berbahaya susulan pertukaran ubat yang diberikan untuk merawat masalah ulser di dalam perutnya.

Perdana Menteri Datuk Seri Ismail Sabri Yaakob menerusi ciapan di Twitter rasminya semalam telah mengarahkan Kementerian Kesihatan (KKM) untuk memberikan rawatan terbaik yang diperlukan Najib.

Mengenai dakwaan pertukaran ubat baharu sehingga menyebabkan tekanan darah Najib berada tahap tinggi, Khairy menegaskan ia adalah tidak benar sebaliknya ubat yang diberikan adalah yang sama jenisnya.

“Jenis-jenis ubat yang dipreskrib untuk Najib adalah sama dengan yang diambil beliau sebelum ini, ubat itu sama, formula sama tetapi bentuk generik,” katanya. – BERNAMA


‘Ada siap dah bunuh nyamuk tu, letak tepi pinggan’ – Lelaki dedah cabaran buka kafe ‘outdoor’

CYBERJAYA: Melihat sebuah kafe yang kelihatan ‘aesthetic’ sememangnya satu hal yang menyeronokkan hati.

Namun, keterujaan itu bukanlah suatu perasaan yang kekal lama buat pemilik kafe dek kerana banyak halangan dan cabaran yang perlu ditanggung mereka dalam mengekalkan perniagaan yang dibuka.

Baru-baru ini, seorang pemilik kafe berkonsepkan ‘outdoor cafe’ membuat pendedahan berhubung cabaran yang dialaminya dalam meneruskan perniagaan.

Menurut Raja Mursyid yang merupakan pemilik kafe Triplets Cakery yang beroperasi di Gombak, antara cabaran utama perlu dihadapinya adalah serangan serangga seperti nyamuk susah untuk dikawal walaupun pelbagai cara dilakukan untuk mengatasinya sehingga pernah dapat ulasan negatif kerana nyamuk.

“Nyamuk ini memang susah gila nak settle. Tiap petang, aku dah bakar karah telur, pasang ubat nyamuk tapi tetap ada malam tu, and benda ni ganggu jugak customer.

“Aku pernah dapat kurang star review sebab nyamuk.

“Ada siap dah bunuh nyamuk tu, letak tepi pinggan, konon nak tunjuk dekat aku betapa banyak nyamuk,” katanya.

Malah, sebelum buka kafe, Mursyid perlu memastikan persekitaran kedainya bersih dari segala sampah akibat haiwan perosak seperti cencurut dan najis kucing.

“Tikus (cencurut) bawah tanah ni pun salah satu isu. Kau takkan dapat buat pest control untuk tanah sebesar tempat aku ini.

“Jadi apa yang kami buat. Takkan ada sampah sampah yang tidak dikemas bila closing.

“Kucing pulak makin hari makin banyak. Kadang siap pancut and berak sana sini,” jelasnya.

Tambah Mursyid, tanggapan orang ramai mengenai kafe ‘outdoor’ tidak perlu meletakkan harga mahal kepada pelanggan kerana tidak perlu membayar sewa tapak.

“Kau tak dapat nak letak harga standard kafe biasa. Kena letak murah sikit atas alasan, aku outdoor tak pakai aircond, tak ada setup proper kafe.

“And persepi inilah buatkan bagi mereka kau tak perlu jual mahal,” ujarnya.

Mursyid menjelaskan cuaca juga menjadi salah satu faktor penghalang kepada kafe ‘outdoor’.

Sehingga pelanggan memilih untuk membatalkan pesanan mereka apabila hujan lebat turun mendadak.

Selain itu, syarikat pengeluar juga sukar meletakkan kepercayaan kepada pemilik yang membuka kafe ‘outdoor’ dan mengajukan pelbagai soalan seperti jumlah jualan serta purata pelanggan yang datang.

Malah, Mursyid turut akui bahawa dia terpaksa mengambil masa sehingga satu tahun untuk mendapat kepercayaan dari syarikat pengeluar.

Oleh: AIN JAPRI (Pelatih USM)

Author

Media Variasi

View all posts

View all posts


Tujuh pekerja institut memandu terperangkap banjir

SHAH ALAM: Tujuh pekerja sebuah institut memandu di Jalan Kuala Selangor, Ijok, dekat sini, terperangkap kira-kira 30 minit dalam banjir, hari ini.

Pengarah Bomba Selangor, Wan Md Razali Wan Ismail dalam kenyataan berkata, kerja-kerja menyelamat dan memindahkan mangsa ke tempat selamat dijalankan menggunakan bot fiber.

Beliau berkata, pihaknya menerima panggilan kecemasan pada 11.02 pagi untuk menyelamatkan kesemua mangsa berusia 18 hingga 55 tahun yang terperangkap.

Katanya lima anggota bomba dari Balai Bomba dan Penyelamat (BBP) Bestari Jaya digerakkan ke tempat kejadian dan dianggarkan kedalaman air sekitar satu meter.

“Semasa kejadian semua mangsa sedang bekerja dan mereka terperangkap dalam pejabat institut memandu itu selepas air memasuki kawasan berkenaan dan masih lagi bergenang di sekitar lokasi kejadian,” katanya. – BERNAMA


12 menteri tikam belakang PM, Parlimen mesti bubar sekarang – Puad Zarkashi

CYBERJAYA: Ahli Majlis Kerja Tertinggi (MKT) UMNO, Datuk Dr Mohd Puad Zarkashi menegaskan bahawa Parlimen mesti dibubarkan segera susulan 12 menteri daripada Perikatan Nasional didakwa ‘menikam belakang’ Perdana Menteri, Datuk Seri Ismail Sabri.

Puad berkata demikian bagi mengulas mengenai Perikatan Nasional (PN) menyerahkan warkah ditandatangani 12 menteri daripada pakatan itu kepada Istana Negara menyatakan tidak setuju Pilihan Raya Umum Ke-15 (PRU15) diadakan tahun ini.

Menurut Ahli Dewan Undang Negeri (ADUN) Rengit itu, ini merupakan bukti kukuh bahawa menteri-menteri tersebut ‘menikam belakang’ Ismail dan Parlimen mesti dibubarkan.

“Ini bukti kukuh Parlimen mesti bubar sekarang. Ini bukti kukuh tidak ada musyawarah Kabinet. Ini bukti kukuh mereka tikam belakang Perdana Menteri.

“Ini bukti kukuh pentadbiran akan kacau-bilau. Ini bukti kukuh mereka bukan rakan kongsi yang bagus. Ini bukti kukuh mereka kaki sabotaj. Ini bukti kukuh mereka tolak kestabilan,” ujar beliau dalam kenyataan di Facebooknya pada Isnin.

Author

Faridah Amiratul

View all posts

View all posts


Tujuh tahun bapa Altimet culas bayar mutaah bekas isteri

SHAH ALAM : Pendakwah terkenal yang juga bapa kepada rapper tersohor negara, Altimet, dipercayai masih gagal membayar mutaah kepada bekas isterinya selepas perintah Mahkamah Syariah Shah Alam dikeluarkan tujuh tahun lalu.

Tuntutan mutaah tersebut telah dituntut sejak tujuh tahun lalu oleh bekas isteri beliau, Norlina A.

Syed Abdul Rahman Syed Ali Alhadad, 71 tahun, sebelum ini banyak berceramah mengenai aspek kekeluargaan dalam Islam.

Norlina A, ibu angkat kepada penyanyi Altimet, masih belum menerima mutaah sebanyak RM28,900 tertunggak sehingga hari ini.

Di Mahkamah Syariah Shah Alam baru-baru ini, alasan yang diberikan Syed Abdul Rahman ialah perintah mahkamah tidak menetapkan tarikh yang perlu dilunaskan bayaran.

Pertanyaan kepada peguam sivil Nik Elin Nik Rashid menyatakan bahawa tempoh tersebut adalah tidak munasabah tanpa alasan yang kukuh “hanya untuk menjelaskan mutaah sebanyak RM28,900.”

MEDIA VARIASI menemui Norlina A selepas pendengaran kes di Mahkamah Syariah untuk mendapatkan penjelasan, wanita itu menceritakan Syed Abdul Rahman bercerai dengan isteri pertamanya pada tahun 1986 dan bertemu jodoh dengannya pada tahun 1988.

Tiga orang anaknya dari isteri pertama, termasuk Altimet, telah dipelihara dan dibesarkan oleh Norlina A sejak mereka kecil lagi.

“Hasil perkahwinan kami selama 28 tahun, kami telah dikurniakan dengan tiga anak lagi.

“Namun, pendakwah itu telah berpoligami tanpa kebenaran mahkamah pada tahun 2013 dan bercerai dengan saya dua tahun kemudian,” ujar Norlina A.

Sebelum menceburi diri dalam bidang dakwah, Syed Abdul Rahman adalah seorang jurutera dengan sebuah syarikat penerbangan.

Menurut profil LinkedIn beliau, antara kemahiran yang disenaraikan adalah dalam bidang pesawat, aeroangkasa, penerbangan, kejuruteraan, pengurusan projek, aeronautik dan penerbangan komersial.

Pendakwah tersebut tidak menyenaraikan sebarang pendidikan formal atau kelulusan dalam bidang agama Islam.

Author

Tun Puteh Wanti

View all posts

View all posts


SPRM tahan pegawai kanan anak syarikat Selangor berhubung projek RM1.7 juta

SHAH ALAM: Suruhanjaya Pencegahan Rasuah Malaysia (SPRM) menahan seorang pengarah pembangunan perniagaan di sebuah anak syarikat kerajaan negeri ini kerana dipercayai melantik syarikat milik saudaranya bagi mendapatkan projek perisian bernilai kira-kira RM 1.7 juta.

Suspek lelaki berusia 50-an itu ditahan di pejabat SPRM Selangor kira-kira pukul 2.20 petang tadi ketika hadir memberi keterangan.

Menurut sumber, suspek dipercayai terlibat secara langsung dalam pelantikan sebuah syarikat milik saudaranya yang dibuat secara lantikan terus bagi mengendalikan projek tersebut pada Mac 2020.

Pengarah SPRM Selangor, Datuk Alias Salim mengesahkan penahanan itu dan memaklumkan lelaki berkenaan akan dibawa ke Mahkamah Sesyen di sini esok bagi dituduh mengikut Seksyen 23 Akta SPRM 2009. – BERNAMA


Imej pendidik berpengaruh, akhlak baik dibukukan

PUTRAJAYA: Majlis Tindakan Pengguna Malaysia (MTPN), komited dalam memperkenalkan imej pendidik berpengaruh, berakhlak baik dan diiktiraf negara ke persada dunia menerusi jurnal bibliografi yang dibukukan oleh Malaysian Influential Educator (MIE) bagi siri 2022/2023.

Kira-kira 1,000 kisah dan pengalaman setiap pendidik berpengaruh akan direkodkan dalam jurnal berkenaan hasil terbitan MTPN yang bakal dilancarkan pada akhir tahun ini.

Presiden Anugerah Pendidik Paling Berpengaruh, Tiffany Tan berkata, MTPN menampilkan iniasiatif yang murni dalam mencari dan mengiktiraf pendidik yang benar-benar layak bergelar tokoh pendidikan kerana percaya Malaysia mempunyai golongan para akademik yang berjaya namun tidak diketahui umum.

“Sebelum ini MTPN mengiktiraf pendidik daripada pelbagai kategori, dan ia menjadi bualan kepada pihak yang tertanya-tanya mengapa begitu berminat mengumpul pendidik hingga banyak sesi diadakan.

“Buku ini (jurnal) adalah projek terbaharu kami. Bukan mudah untuk membukukan pengalaman pendidik kerana permohonan mereka yang berjaya untuk ke MIE akan dinilai ketat termasuk semakan menerusi Pusat Sistem Maklumat Rujukan Kredit (CCRIS) dan menjawab 15 soalan khas secara atas talian,” katanya kepada MEDIA VARIASI.

Beliau berkata demikian pada Majlis Pengiktirafan 91 Tokoh Industri Pendidikan Negara di Hotel Marriot, di sini, hari ini.

Majlis dirasmikan oleh Ketua Penolong Setiausaha, Bahagian Sumber Manusia, Jabatan Perdana Menteri, Dr Nik Adi Sukiman Nik Ahmad Fauzi.

Hadir sama, Ketua Penolong Setiausaha Kanan, Bahagian Perancangan Strategik Dan Hubungan Antarabangsa, Kementerian Pendidikan Malaysia, Heizrul Ali; Ketua Penolong Pengarah Kanan, Bahagian Sumber Manusia, Kementerian Dalam Negeri, Noraffendy Abd Khalid; Ketua Penolong Pengarah Bahagian Khidmat Pengurusan Jabatan Perkhidmatan Awam; Pengarah Jabatan Pendaftaran Pertubuhan Malaysia Negeri Selangor, Nurul Azhar Husin; Setiausaha Agung MTPN, Masrudi Abdul Rahman.

Tiffany berkata, jurnal berkenaan juga akan menjadi nilai tambah dan penjenamaan diri bagi tokoh MIE jika mereka mahu mendapatkan latihan di luar negara.

“Bukan itu sahaja, jurnal ini akan mendapat tempat di ruang Perpustakaan Negara, dan ini sekali gus negara, keluarga dan diri sendiri akan berbangga dengan pencapaian mereka,” katanya.

Maklum beliau, pihaknya turut membuat perancangan untuk melebarkan program ke Sabah, Sarawak dan Labuan pada masa akan datang.

Author

Tun Puteh Wanti

View all posts

View all posts


PN tak gentar kedegilan BN, sedia sertai PRU15

KUALA LUMPUR: Perikatan Nasional (PN) tidak gentar dengan kedegilan dan keangkuhan UMNO dan bersedia sertai Pilihan Raya Umum ke-15 (PRU15).

Pengarah pilihan rayanya, Datuk Seri Mohamed Azmin Ali berkata, PN akan menyertai pilihan raya dengan tekad untuk meneruskan agenda prihatin rakyat serta mengangkat martabat umat dan negara.

PN siap siaga menyertai PRU15 dengan semangat yang tinggi bagi menyelamatkan negara dan rakyat Malaysia.

“Perkembangan politik semasa menggambarkan bahawa UMNO gagal merasai denyutan nadi rakyat dan gagal untuk bersama rakyat dalam situasi pemulihan ekonomi serta keadaan cuaca yang amat mencabar.

“PN menekankan peri pentingnya Kerajaan untuk memberi tumpuan kepada usaha-usaha bagi menghadapi kemungkinan banjir besar akibat Monsun Timur Laut bermula Oktober sehingga awal tahun hadapan.

“Ini termasuklah persiapan dari segi kelengkapan aset penting, bantuan makanan dan keperluan asas, akses kepada perkhidmatan kesihatan serta bantuan pasca banjir.

“Inilah PN yang senantiasa meletakkan kepentingan dan keselamatan rakyat sebagai
agenda terpenting.

“Hakikatnya, ada parti politik yang tidak mahu melihat peratusan keluar mengundi tinggi kerana peratusan keluar mengundi yang rendah akan memberi lebih peluang kepada parti berkenaan untuk menang. Inilah wajah sebenar mengapa PRU15 diadakan dalam musim hujan lebat dan kemungkinan banjir besar,” katanya dalam satu kenyataan di sini.

Tambah Azmin, PN beriltizam terus mengorak langkah menjana kekayaan negara, memacu pertumbuhan ekonomi lestari, menyediakan peluang pekerjaan berkualiti, meningkatkan taraf kehidupan rakyat dan menjamin kemakmuran bersama.

“Pembentangan Belanjawan 2023 adalah sia-sia, membazir sumber tenaga dan masa anggota perkhidmatan awam yang telah berhempas pulas untuk mengerah fikrah dan tenaga bagi menyediakan belanjawan.

“Keutamaan kita seharusnya ditumpukan untuk membantu rakyat mengharungi cabaran semasa dan memulakan kehidupan yang lebih terjamin.”

“Pendirian Perikatan Nasional tuntas dan bertanggungjawab supaya tumpuan sepenuhnya diberikan kepada usaha-usaha mencerdaskan dan memulihkan ekonomi negara seperti menyediakan bantuan kewangan buat para peniaga kecil bagi
meneruskan aktiviti perniagaan, melanjutkan moratorium untuk tempoh yang lebih munasabah, mengawal inflasi serta terus berusaha mencipta peluang pekerjaan untuk rakyat Malaysia,” katanya.

Kerajaan PN telah melaksanakan pakej rangsangan ekonomi bernilai RM530 bilion yang menyentuh dan memberi manfaat kepada semua lapisan masyarakat termasuk peniaga kecil, orang bujang, majikan dan pekerja serta industri. Inilah PN yang fokus untuk memulihkan ekonomi rakyat dan negara.

Pertumbuhan ekonomi negara pada suku tahun kedua 2022 sebanyak 8.9 peratus dan prestasi pelaburan serta perdagangan yang amat memberangsangkan adalah hasil langsung daripada Dasar Pelaburan Baharu negara yang diluluskan oleh Kerajaan PN pada April 2021.

Tahun 2021, Kerajaan Perikatan Nasional telah mencipta hampir 300,000 peluang pekerjaan baharu dan sehingga suku kedua tahun 2022 telah melonjak kepada 539,000 peluang pekerjaan yang diberikan kepada rakyat.

Dalam tempoh pentadbiran PN, seluruh warga Felda telah menikmati manfaat daripada penghapusan hutang yang ditanggung bertahun-tahun oleh peneroka Felda.

Author

Tun Puteh Wanti

View all posts

View all posts


Rakyat Malaysia mangsa scammer terbesar di Myanmar diselamatkan

SEPANG: Seorang rakyat Malaysia yang menjadi mangsa sindiket scammer pekerjaan dan mencari jodoh di Myanmar berjaya diselamatkan dan tiba di Lapangan Terbang Antarabangsa Kuala Lumpur 1 kira-kira jam 8 malam semalam.

Pemuda berusia 20 tahun, yang enggan didedahkan identiti atas faktor keselamatan menjadi mangsa pemerdagangan manusia sejurus tiba di Myanmar, pada Februari lalu.

Misi penyelamatan ini membabitkan Pertubuhan Kemanusiaan Masyarakat Antarabangsa Malaysia (MHO) dan Pertubuhan Keprihatinan Jenayah Komuniti Malaysia (MCCC) dengan bantuan orang tengah, Victor Wong.

Setiausaha Agung MHO, Datuk Hishamuddin Hashim berkata, misi penyelamatan itu amat sukar dilakukan kerana pihak berkuasa KK Garden, Myanmar tidak bekerjasama dengan baik.

“Cabaran utama kami untuk menyelamatkan pemuda ini kerana sukar mendapat kerjasama pihak berkuasa dan kami tidak menjangka mangsa dapat keluar dari neraka ini.

“Pihak berkuasa dikenali sebagai pemberontak dan sebenarnya tidak dapat kerjasama dengan pemerintah di Myawadi.

“Sebagaimana yang didedahkan mangsa dan beberapa mangsa sebelum ini memberitahu KK Garden yang menempatkan mereka di blok-blok bangunan dikawal oleh tentera dari junta pemisah berpusat di Yangon.

“Masih ramai mangsa rakyat Malaysia di KK Garden, Myanmar yang belum diselamatkan.

“Mereka pergi ke sana kerana diperdaya tawaran kerja sebagai penterjemah, kasino dan sebagainya tetapi apabila tiba di sana dipaksa kerja untuk menipu orang seluruh dunia.

“Jika mereka enggan, mereka akan dipukul atau ada yang dijadikan pelacur dan juga ada yang dibunuh dan dijual organ.

“Mereka masih menghubungi ibu bapa di sini dan perkara ini sampai kepada saya, jadi saya teruja apabila hari ini dapat jumpa salah seorang mangsa.

“Saya nampak mangsa dalam keadaan trauma, ketakutan, bukan perkara mudah dan jika kita kena kurung dalam tempoh yang lama, tidak mudah untuk kita jumpa dan bercakap. Dia bimbang ada orang cari dia.

“Di sana ada 50 blok, satu blok ada ratusan orang dan anggarannya ramai lagi rakyat Malaysia yang bukan sahaja terkurung, mereka dipaksa bekerja sebagai scammer,” katanya kepada pemberita.

Turut hadir, Timbalan Presiden MCCC, Datuk Nazri Ibrahim.

Mangsa turut menceritakan bagaimana dia dipukul, dicederakan, pelbagai hukuman seperti renjatan elektrik, bilik gelap, tak diberi makan jika tidak capai sasaran hasil menjalankan aktiviti penipuan.

Walaupun pihak berkuasa Myanmar bertelagah, Malaysia berada sebagai negara berkecuali, ada hubungan diplomatik yang baik pernah jadi orang tengah dalam penyelesaian isu-isu melibatkan konflik.

“Malaysia tidak mencampuri urusan dalaman Myanmar tetapi hari ini jika bercakap kita minta  kerajaan Myanmar bantulah rakyat Malaysia di sana.

“Hari ini kita juga berterima kasih Victor Wong dari Thailand, sudi biayai tiket penerbangan dan urusan dokumentasi kedutaan msia di Thailand yang keluarkan pas sementara untuk hantar pulang.

“Kami juga minta kerajaan untuk mencari solusi, adakah kita hanya mahu tunggu dan lihat, kita tidak mampu buat apa-apa tanpa bantuan pihak berkuasa,” katanya.

Author

Tun Puteh Wanti

View all posts

View all posts


MOSTI mahu penguatkuasaan angkasa diperkasa, bimbang berlaku kemalangan

KUALA LUMPUR: Kementerian Sains, Teknologi dan Inovasi (MOSTI) mahu rang undang-undang dan penguatkuasaan angkasa diperkasakan bagi menjaga keselamatan dan kedaulatan negara.

Menterinya, Datuk Seri Dr Adham Baba mengulas kebimbangan rakyat berhubung insiden dua objek dipercayai sisa serpihan roket Long March 5B milik China yang jatuh di Sarawak pada 24 Julai lalu.

Beliau berkata, undang-undang itu perlu diperkukuhkan menerusi Lembaga Angkasa yang sudah diluluskan pada 25 Februari lalu.

“Penguatkuasaan perlu dijalankan melalui penubuhan Lembaga Angkasa itu sendiri dan penguat kuasa terlatih dilantik untuk melihat peraturan yang akan dikuat kuasa sepenuhnya pada awal 2023.

“Kita mahu supaya dengan ada rang undang-undang Akta 834 ini, berkaitan dengan Lembaga Angkasa, kita dapat berkolaborasi di peringkat antarabangsa bagaimana tanggungjawab pelancar tersebut dibebankan kepada mereka jika berlaku kemalangan.

“YB PM ada bertanya kepada saya, ini jatuh di muka bumi kita, mungkin tempat tiada orang, tiba satu masa terjatuh atas rumah ke atas kereta ke akan timbulkan bencana, sebelum berlaku bencana kita kena pastikan selamat,” katanya.

Beliau berkata demikian pada sidang media selepas hadir ke Majlis Pelancaran Pelan Hala Tuju Teknologi di Aloft Kuala Lumpur Sentral.

Dua objek serpihan roket itu dijumpai di Kampung Nyalau, Bintulu dan Kampung Sepupok Lama, Niah, Miri di Sarawak pada Ahad.

Ia selepas berlaku kemasukan semula serpihan roket Long March 5B milik China sekitar 12.55 pagi dengan melintasi ruang udara Malaysia di beberapa kawasan termasuk sekitar Sarawak.

Video kejadian itu sempat dirakam penduduk di negeri itu sebelum tular di media sosial.

Author

Tun Puteh Wanti

View all posts

View all posts


Sumber air terkumpul di Gunung Inas, mengalir laju di cerun punca banjir – MB Kedah

BALING: Sumber air yang terkumpul banyak di Gunung Inas, dekat sini yang mengalir turun dengan laju di sudut cerun yang curam dipercayai menyebabkan berlakunya kejadian banjir dan fenomena kepala air di sini, Isnin lepas.

Menteri Besar Kedah Datuk Seri Muhammad Sanusi Md Nor berkata kesimpulan itu berdasarkan tinjauan udara yang dilakukan bersama Polis Diraja Malaysia (PDRM) semalam di kawasan gunung itu yang turut mendapati tiada pecahan takungan air seperti yang didakwa.

“Saya berpeluang menaiki helikopter PDRM untuk meninjau kawasan bencana dan dapat melihat secara menyeluruh laluan aliran air yang berpunca dari Gunung Inas sehingga kawasan bencana dan Pekan Kupang.

“Pemerhatian mata kasar dari udara, saya dapati air terkumpul begitu banyak dalam satu masa dan terdapat berpuluh-puluh lorong yang terbentuk di Gunung Inas yang mengalir ke bawah di sudut cerun yang sangat curam dan menyebabkan air bergerak begitu laju di Lata Celak ini dalam tempoh serentak,” katanya dalam kenyataan hari ini.

Muhammad Sanusi berkata pada tinjauan itu, beliau mendapati takungan yang dibina di kawasan tanaman Musang King masih ada, dan takungan tempat pengumpulan air untuk dipam masuk ke kolam berkenaan juga tidak pecah.

Muhammad Sanusi berkata pokok-pokok besar di sepanjang aliran air di gunung itu juga masih ada dan tidak ditebang sewaktu ladang hutan tanaman durian Musang King dibangunkan.

Justeru beliau berkata kesimpulan pada masa ini sebelum mendapat laporan daripada jabatan teknikal seperti Jabatan Pengairan dan Saliran (JPS) dan Jabatan Mineral dan Geosains Malaysia (JMG) ialah aliran air bergerak begitu laju di cerun yang curam daripada sumber air yang terlalu banyak dan bercantum menjadi satu di aliran Lata Celak yang mengalir ke Sungai Kupang.

Dalam kejadian kira-kira pukul 4 petang Isnin lepas, banjir dan fenomena kepala air di Baling mengakibatkan tiga nyawa terkorban dan lebih 1,400 penduduk dipindahkan ke tiga pusat pemindahan selain 15 rumah musnah dihanyutkan arus deras. – BERNAMA

TAG:

Author

Laini MN

View all posts

View all posts


PM arah proses baik pulih kuarters penjara Sungai Buloh disegerakan

KUALA LUMPUR: Perdana Menteri, Datuk Seri Anwar Ibrahim mengarahkan proses baik pulih kuartes Penjara Sungai Buloh disegerakan bagi memastikan ia siap menjelang akhir tahun ini.

Beliau berkata bagi tujuan itu, Ketua Setiausaha Kementerian Dalam Negeri telah diminta menyegerakan proses baik pulih tersebut.

Anwar turut mengumumkan kelulusan peruntukan bagi pemasangan alat penyaman udara di Dewan Tan Sri Murad Ahmad, yang terletak dalam kawasan Penjara Sungai Buloh.

Beliau berkata demikian ketika berucap di Majlis Sambutan Aidilfitri Jabatan Penjara Malaysia di sini hari ini sebelum meluangkan masa melawat Klinik Penjara Sungai Buloh.

Turut hadir Menteri Dalam Negeri, Datuk Seri Saifuddin Nasution Ismail, Ketua Polis Negara, Tan Sri Acryl Sani Abdullah Sani dan Ketua Pengarah Penjara, Datuk Nordin Muhamad.

Anwar, yang juga Menteri Kewangan, turut menzahirkan penghargaan kepada seluruh pengurusan dan kakitangan Penjara Sungai Buloh yang memberi layanan cukup baik sewaktu beliau berada dalam tahanan.

Mengimbau kenangan sembilan tahun menjadi penghuni di situ, Perdana Menteri berkata ia mengajar beliau erti ehsan, rahmah dan amanah. – BERNAMA


Jutawan Arab Saudi bayar AS$2.6 juta untuk lihat Ronaldo, Messi di Riyadh

ANKARA: Seorang jutawan perniagaan Arab Saudi memenangi tiket amal yang dilelong pada harga 10 juta riyal (AS$2.66 juta) bagi perlawanan persahabatan di Riyadh di mana bintang bola sepak Cristiano Ronaldo dan Lionel Messi akan beraksi, kata seorang pegawai.

“Tiket di luar imaginasi” untuk menghadiri perlawanan persahabatan antara pasukan Saudi Al-Nassr FC dan Al-Hilal SFC dan Paris Saint-Germain dari Perancis telah dijual pada lelongan amal dengan harga 10 juta riyal Saudi, lapor Agensi Anadolu.

Pengumuman itu dibuat pada Selasa oleh ketua Penguasa Hiburan Saudi, Turki Al-Sheikh, yang berkata seorang ahli perniagaan Saudi memenangi tiket itu.

Perlawanan yang ditetapkan pada Khamis, merupakan perlawanan pertama Ronaldo yang baru-baru ini menyelesaikan perpindahannya dari Manchester United ke Al-Nassr.

Tiket yang dilelong itu bertujuan untuk mempromosi acara itu dan membolehkan pemenang bertemu pemain.

Tiket untuk perlawanan itu habis dijual sebaik sahaja dibuka. Stadium Antarabangsa King Fahd di Riyadh akan menganjurkan perlawanan itu dengan kapasiti kira-kira 70,000 tempat duduk. – BERNAMA


Ustaz Kazim tarik diri demi abang, amanat arwah ibu

IPOH: Penceramah bebas, Datuk Mohammad Kazim Elias menjelaskan tujuannya menarik diri daripada menjadi calon Barisan Nasional (BN) di Parlimen Larut adalah demi kepentingan keluarga.

Dikenali sebagai Ustaz Kazim Elias, 50, beliau mahu mengelak timbulnya masalah susulan abangnya Datuk Mohd Najmuddin Elias bertanding di Dewan Undangan Negeri (DUN) Batu Kurau mewakili Perikatan Nasional (PN-Bersatu).

“Saya berpegang kepada prinsip tidak bertanding dalam bidang politik jika digandingkan bersama ahli keluarga selain ia juga merupakan amanat arwah ibu,” katanya pada sidang media di Kompleks Darul Barakah, Manjoi di sini hari ini.

Mohammad Kazim berkata, pada mulanya beliau telah mengambil keputusan untuk menandatangani watikah sebagai calon BN Parlimen Larut, tanpa mengetahui bahawa Najmuddin turut menandatangani watikah untuk mewakili parti lain.

“Selepas beberapa rundingan dan perbincangan dengan keluarga, saya ambil keputusan untuk tandatangan watikah sebagai wakil BN… tetapi abang saya pun tandatangan satu lagi watikah parti lain tanpa kami ketahui.

“Saya hormati dia dan beri laluan kepadanya,” katanya. DUN Batu Kurau terletak di bawah Parlimen Larut selain DUN Selama dan Kubu Gajah.

Pada 2 November, Mohammad Kazim menarik diri daripada bertanding mewakili BN di Parlimen Larut pada Pilihan Raya Umum ke-15 (PRU15) dan digantikan dengan Ketua Penerangan Pemuda UMNO Bahagian Larut Mohd Shafiq Fhadly Mahmud yang akan bertemu Auzaie Fadzlan Shahidi (Pejuang-Berjasa), Zolkharnain Abidin (PH-Amanah) dan Datuk Seri Hamzah Zainudin (PN-Bersatu). – BERNAMA


RUU Sumbangan Politik larang terima dana pihak berkaitan kerajaan

PUTRAJAYA: Larangan menerima dana daripada pihak yang mempunyai kepentingan dalam kerajaan, negara luar dan badan bukan kerajaan dari  luar adalah antara perkara yang akan dimasukkan dalam garis panduan penyediaan Rang Undang-Undang Sumbangan Politik.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata turut dimasukkan ialah larangan menerima sumbangan daripada syarikat berkaitan kerajaan dan syarikat yang menerima lesen atau geran daripada kerajaan.

“Satu lagi yang dibincangkan adalah syarikat yang mendapat kontrak daripada kerajaan ini, jangan nanti dia jumpa menteri… bagitau pihak dia ada sumbangkan dalam dana politik, jadi kena bagi kontrak kepada syarikat dia.

“Itu antara garis panduan, ia belum dilibat urus (bersama Ahli-Ahli Parlimen) lagi,” katanya dalam sidang media di sini hari ini.

Wan Junaidi berkata bentuk hukuman dan denda di bawah rang undang-undang yang dicadang untuk dibentang pada persidangan Parlimen Oktober depan akan turut dibincang.

“Ada hukuman kalau Ahli Parlimen kena denda banyak itu, dia boleh hilang kelayakan, kalau hilang kelayakan di bawah Perlembagaan, dia kena hilang kerusi, kena ada pilihan raya, jadi semua benda ini kita kena ambil kira.

“Siapa yang kena hukum masih dibincang, adakah kita nak hukum penerima sahaja atau penyumbang juga,” katanya.

Pada 19 Mei lepas, Perdana Menteri Datuk Seri Ismail Sabri Yaakob berkata rang undang-undang itu secara dasarnya telah dipersetujui untuk dilaksanakan dan skopnya akan dibentang pada mesyuarat Jemaah Menteri.

Beliau berkata rang undang-undang itu penting kerana sehingga kini, masih tiada undang-undang atau peraturan dalam negara yang mengawal selia pembiayaan politik.

Pembiayaan politik merujuk cara parti politik dan ahli politik mengumpul wang untuk kempen pilihan raya, operasi harian serta aktiviti lain. – BERNAMA


Projek LCS: Bekas pengarah urusan BNS didakwa pecah amanah RM21 juta

KUALA LUMPUR: Bekas Pengarah Urusan Boustead Naval Shipyard Sdn Bhd  (BNS) Tan Sri Ahmad Ramli Mohd Nor dihadapkan ke Mahkamah Sesyen di sini hari ini atas tiga pertuduhan pecah amanah dana syarikat itu berjumlah RM21.08 juta berhubung projek pembinaan Kapal Tempur Pesisir (LCS) bagi perolehan Tentera Laut Diraja Malaysia (TLDM).

Ahmad Ramli, 78, yang juga bekas Panglima Tentera Laut mengaku tidak bersalah atas ketiga-tiga pertuduhan itu yang  dibacakan di hadapan Hakim Suzana Hussin.

“Saya faham, saya mengaku tidak bersalah dan minta dibicarakan,” katanya.

Mengikut pertuduhan pertama, Ahmad Ramli sebagai pengarah urusan BNS yang diamanahkan dengan penguasaan dana syarikat itu telah melakukan pecah amanah ke atas harta tersebut dengan meluluskan pembayaran berjumlah RM13,541,140 ke akaun Syarikat Setaria Holding Limited,  Standard Chartered Bank, 6 Battery RD, Singapore 049909 tanpa kelulusan Ahli Lembaga Pengarah BNS.

Dia didakwa melakukan kesalahan itu di BNS, tingkat 17, Menara Boustead, Jalan Raja Chulan, antara 26 Julai 2010 dan 25 Mac 2011.

Bagi pertuduhan kedua, Ahmad Ramli dituduh melakukan pecah amanah dengan meluluskan pembayaran berjumlah RM1,360,716 ke akaun Syarikat JSD Corporation, The Overseas-Chinese Banking Corporation Limited, Chulia Street, OCBC Centre, Singapura  tanpa kelulusan Ahli Lembaga Pengarah BNS di lokasi sama antara 19 April 2011 dan 4 Mei 2011.

Tertuduh juga didakwa atas kesalahan serupa dengan meluluskan pembayaran berjumlah RM6,182,295 ke akaun Syarikat Sousmarin Armada Ltd, Standard Chartered Bank, 6 Battery Road, Singapura di tempat sama antara 28 Okt 2010 dan 22 Nov 2010.

Ketiga-tiga pertuduhan itu dikemukakan mengikut Seksyen 409 Kanun Keseksaan yang memperuntukkan hukuman penjara tidak kurang dari dua tahun dan tidak lebih dari 20 tahun dengan sebat dan boleh dikenakan denda, jika sabit kesalahan.

Mahkamah membenarkan Ahmad Ramli diikat jamin berjumlah RM500,000 dengan cagaran berbayar RM200,000 untuk semua pertuduhan dan menetapkan  24 Nov untuk sebutan kes.

Pendakwaan dikendalikan Timbalan Pendakwa Raya Datuk Wan Shaharuddin Wan Ladin dan Ahmad Akram Gharib manakala tertuduh diwakili peguam Datuk Mohd Yusof Zainal Abiden.

Terdahulu, Ahmad Akram mencadangkan jaminan RM500,000 dengan seorang penjamin serta cagaran berbayar sebanyak RM200,000 untuk kesemua pertuduhan.

“Jumlah jaminan tersebut telah dipersetujui oleh pihak pembelaan. Pihak pendakwaan juga memohon syarat tambahan pasport tertuduh diserahkan kepada mahkamah untuk disimpan,” katanya.

Sementara itu, Wan Shaharuddin memaklumkan kepada mahkamah pihak pendakwaan dan pembelaan telah bersetuju dengan tarikh sebutan pada 24 Nov ini mengambil kira faktor jumlah dokumen yang banyak dan perlu diteliti oleh kedua-dua pihak.

“Saya juga dimaklumkan ada kemungkinan pihak pembelaan akan menghantar satu surat representasi berkenaan kes ini kepada Jabatan Peguam Negara,” katanya.

Mohd Yusof mengesahkan pihaknya akan menghantar satu surat representasi bagi menyemak semula pertuduhan terhadap anak guamnya.

Pada 4 Ogos lepas, Jawatankuasa Kira-Kira Wang Negara mendedahkan tiada satupun LCS telah disiapkan walaupun kontrak projek bernilai RM6.083 bilion itu memperuntuk lima daripada enam kapal tersebut seharusnya disiap dan diserahkan setakat Ogos 2022.

Pada 11 Ogos Suruhanjaya Pencegahan Rasuah Malaysia (SPRM) memaklumkan telah melengkapkan kertas siasatan terhadap beberapa individu yang mempunyai kaitan dengan dakwaan penyelewengan dalam pengendalian projek pembinaan LCS.

Menurut sumber, ada lagi individu akan dituduh di mahkamah berkaitan kes itu. – BERNAMA


Marquez ingin ambil bahagian dalam sesi ujian MotoGP di Misano

Oleh: WAHYUDIN AL-BALINGI

PASUKAN Repsol Honda mendedahkan Marc Marquez akan menuju ke Misano dengan harapan dapat menunggang jentera RC213V ketika sesi ujian rasmi MotoGP.

Marquez telah mendapat lampu hijau dari pasukan perubatan untuk menggunakan Honda CBR600RR di Aragon pada 31 Ogos dan 2 September lepas.

Pelumba asal Sepanyol itu berjaya mendapat keputusan positif terhadap keederaan tulang humerus kanannya.

“Dengan info yang diperolehi dan berpuas hati dengan kemajuan humerus kanannya, Marquez akan menuju ke GP San Marino bagi menguji tahap fizikal menguji Honda RC213V,” kata pasukannya dalam kenyataan rasmi.

Juara dunia lapan kali itu mengalami patah lengan kanannya semasa GP Sepanyol 2020 dan telah menjalani tiga kali pembedahan. Dia memutuskan berehat lagi untuk pemulihan selepas perlumbaan GP Itali di Mugello pada Mei lalu.

Author

Media Variasi

View all posts

View all posts


Meta lancar perkhidmatan berbayar untuk Facebook, Instagram

Ketua Pegawai Eksekutif Meta, Mark Zuckerberg berkata, pengguna perlu membayar US$11.99 (RM54) sebulan jika menggunakan aplikasi laman sesawang dan US$14.99 (RM67.5) sebulan di telefon bimbit untuk tanda semak biru.

“Meta Verified sedang dilancarkan di AS hari ini.

“Anda boleh mendapatkan lencana, perlindungan penyamaran proaktif dan akses terus kepada sokongan pelanggan,” lapor United Press International (UPI) memetik kenyataan Zuckerberg menerusi Saluran Meta di Instagram.

Menurut maklumat dalam talian, pengguna tidak dibenarkan menggunakan satu langganan Meta Verified bagi kedua-dua akaun Instagram dan Facebook dan perlu melanggan setiap aplikasi secara individu.

Perkhidmatan langganan itu pertama kali dilancarkan di Australia dan New Zealand bulan lepas dan memerlukan kad pengenalan untuk mengesahkan identiti.

Pengguna juga tidak dibenarkan menukar nama profil, nama pengguna, foto dan lain-lain melainkan mereka memfailkan semula proses pengesahan.

Pengguna juga perlu berumur 18 tahun untuk layak bagi perkhidmatan pengesahan.

Bagaimanapun, pengguna Facebook dan Instagram yang sudah disahkan tidak perlu membayar. – BERNAMA-UPI


Piala FA: TFC tidak berdepan tekanan bertemu JDT

KUALA LUMPUR: Ketua jurulatih Terengganu FC (TFC) Nafuzi Zain mengakui pasukan kendaliannya tidak merasai sebarang tekanan menjelang aksi final Piala FA berdepan juara bertahan Liga Super, Johor Darul Ta’zim (JDT), malam esok.

Menurutnya, tekanan tersebut yang sepatutnya kian dirasai telah diserap sepenuhnya skuad Penyu dalam perjalanannya ke pentas final sebelum ini dengan berdepan cabaran sengit pencabar lain.

“Saya lebih rasakan tekanan untuk ke final ialah pada pusingan pertama bertemu Negeri Sembilan, selepas itu jumpa Kedah di pusingan kedua diikuti Kuching City dan Selangor jadi bagi saya tekanan (di final) itu tiada sebab apa yang kita sasarkan adalah untuk ke pusingan akhir dan Alhamdulillah kita berjaya.

“Untuk final ini, saya rasa matlamat kita dah tercapai. Apa yang penting saya mahu pemain nikmati perlawanan dan insya-Allah peluang membawa pulang trofi itu ada,” katanya pada sidang media praperlawanan melibatkan kedua-dua pasukan di sini hari ini.

Selaku jurulatih, Nafuzi berkata beliau turut mahukan trofi sulung Piala FA buat dirinya.

“Sebagai jurulatih saya rasa lagi bermakna untuk saya dapatkan piala, tambahan pula pada usia muda dan masih belajar. Setiap jurulatih perlukan piala untuk buktikan anda sebagai jurulatih terbaik,” kata jurulatih berusia 43 tahun itu.

Sementara itu, ketua jurulatih JDT Hector Bidoglio berkata pasukannya tidak akan memandang rendah kemampuan TFC biarpun pernah menewaskan pasukan berkenaan di pentas Liga Super.

“Saya harap perlawanan itu akan menyebelahi kami. Kami gembira dengan prestasi kami dan akan meletakkan semangat yang tinggi dalam permainan selain tidak akan memberi sebarang ruang untuk mereka menyerang,” katanya.

Jurulatih dari Venezuela yang baharu membimbing JDT sejak Julai lepas itu berkata rekod tanpa kalah dalam saingan Liga Super setakat ini, bukan satu alasan buat pasukannya untuk tidak mempamerkan aksi terbaik.

“Kami tidak memikirkan masa lalu dan kami menghormati Terengganu sebagai lawan kami. Kami tahu tentang pasukan ini sejak sekian lama, jadi cara untuk memenangi perlawanan ini ialah melakukan tekanan tinggi dan mengekalkan penguasaan bola,” katanya.

Sementara itu dalam perkembangan berkaitan, polis memaklumkan kira-kira 1,000 pegawai dan anggota polis akan ditugaskan bagi mengawal keselamatan sepanjang perlawanan akhir Piala FA itu.

Ketua Polis Daerah Cheras ACP Zam Halim Jamaluddin berkata jumlah tersebut antaranya melibatkan Pasukan Simpanan Persekutuan (FRU), Unit Anjing Pengesan (K9), Pasukan Gerakan Am (PGA), Unit Berkuda Polis Diraja Malaysia dan polis trafik. – BERNAMA


Tart nanas, kuih raya paling ‘famous’ di Aidilfitri

CYBERJAYA: Sempena Aidilfitri, pelbagai jenis kuih raya akan dihidangkan kepada tetamu yang berkunjung sama ada kuih tradisional mahupun moden.

Menariknya, setiap jenis kuih raya itu mempunyai keistimewaan tersendiri begitu juga dengan kuih tart nanas.

Campuran adunan antara jem nanas yang manis dan doh tart yang tawar lalu dioles dengan kuning telur atasnya membuatkan kuih tersebut mempunyai keunikannya tersendiri.

Walaupun banyak kuih moden yang boleh didapati pada hari raya pada masa kini seperti tart cadbury, rainbow cookies, nutella pods dan sebagainya, namun tart nanas masih kekal releval dan menjadi kuih paling popular dalam kalangan rakyat Malaysia.

Hasil tinjauan MEDIA VARIASI terhadap orang awam mengenai kuih raya pilihan mendapati, ramai yang gemar memakan kuih tart nanas.

Salah seorang anak jati Perak, Aqilah mengatakan keenakan kuih tart nanas itu bergantung pada jenis inti jem tart tersebut.

“Dia punya inti tu, kalau tu sedap, sedaplah tart nanas tu,” katanya.

Malah, ada juga yang berkongsi kisah menyatakan tart nanas bukanlah sekadar kuih raya semata kerana kuih itu sentiasa menggamit memori indah bersama keluarga.

“Dulu arwah mak saya suka buat tart nanas jadi sejak tu saya suka kuih ni.

“Kita buat homemade besar jem dia tu, jadi rasa semua cukup dan memang kegemaran saya tart nanas tu,” kata Syifaq.

Bercerita tentang cara pembuatan tart nanas yang enak, ada rahsia yang tidak ramai ketahui iaitu penggunaan minyak sapi dalam adunan boleh membuatkan rasa yang berbeza serta tart akan menjadi gebu dan lembut sehingga cair di dalam mulut.

Selain fungsi minyak sapi untuk menambah kemanisan, ia juga boleh mengekalkan kelembapan kepada tart anda.

Justeru, jangan lupa cuba guna minyak sapi ketika membuat kuih tart nanas ini ya!

Oleh: AIN JAPRI (Pelatih USM)

Author

Media Variasi

View all posts

View all posts


Starbucks, Nestle alami kesan negatif boikot pengguna

KUALA LUMPUR: Boikot pengguna yang timbul daripada ketegangan geopolitik berkemungkinan akan memberi kesan negatif terhadap Nestle dan Starbucks di bawah Berjaya Food, demikian menurut penganalisis.

RHB Research menerusi satu nota penyelidikan berkata, walau kejadian lalu bagaimanapun menunjukkan kesan kecil terhadap perolehan atau harga saham, jika ada.

“Biarpun begitu, kami percaya boikot ini mungkin lebih memberi kesan buruk kepada Starbucks berbanding Nestle.

“Hal ini demikian memandangkan perbezaan dalam permintaan dan persaingan. Barangan Starbucks secara amnya bukan keperluan dan berada dalam pasaran yang mempunyai persaingan lebih sengit di mana pilihan-pilihan lain mudah didapati, manakala barangan Nestle kebanyakannya adalah makanan ruji dan ia memegang bahagian pasaran yang besar dalam kebanyakan segmen barangan yang diceburi.

“Buat masa ini, kami tidak mengubah ramalan perolehan sementara menunggu perkembangan lanjut dan bayangan daripada pihak pengurusan,” katanya dalam nota yang ditulis penganalisis, Soong Wei Siang dan Tai Yu Jie.

Dalam perkembangan lain, RHB Research berkata, sentimen pengguna yang hambar dan perbelanjaan berjaga-jaga dilihat berterusan pada suku ketiga 2023, iaitu suku yang lazimnya perlahan dengan ketiadaan perayaan besar dan cuti yang panjang.

Oleh itu, katanya pertumbuhan pendapatan kasar syarikat-syarikat produk pengguna mungkin tidak begitu menggalakkan, berbanding asas tinggi pada suku kedua 2022 yang didorong oleh pembukaan semula ekonomi pascapandemik.

“Sementara itu, kami percaya kos operasi yang semakin menaik akan terus menghakis margin. Risiko perolehan lebih rendah mungkin lebih ketara dalam subsegmen barangan bukan keperluan pengguna kerana pengguna mungkin telah mengurangkan perbelanjaan bukan keperluan,” katanya.

Firma penyelidikan pasaran itu berkata, pilihan utama saham syarikat dalam sektor produk pengguna ialah MR DIY disebabkan oleh trajektori perolehan jangka dekat yang jelas, diperkukuh oleh faktor penggalak kos dan permintaan yang mantap.

“DXN pula diniagakan pada penilaian yang menarik meskipun pertumbuhan perolehannya kukuh dan margin untungnya adalah yang tertinggi dalam sektor.

“Mekanisme jualan hadapan Guan Chong, di samping saluran jualan yang teguh dan kelompok pelanggan dalam kalangan syarikat multinasional patut terus menyokong asas perolehannya yang mantap,” katanya.

RHB Research berkata, perolehan pada suku ketiga 2023 akan menunjukkan bukti lebih jelas mengenai sentimen pengguna yang berjaga-jaga ekoran peningkatan tekanan inflasi dan penurunan pendapatan boleh belanja.

“Hal ini, di samping risiko inflasi yang timbul daripada langkah-langkah reformasi, iaitu pewajaran subsidi, mungkin telah diambil kira dalam penilaian.

“Sebaliknya, pasaran pekerjaan yang stabil dan bantuan kewangan kerajaan yang diteruskan bagi membantu kumpulan berpendapatan lebih rendah patut menyokong perbelanjaan pengguna,” katanya. – Berita Harian

Author

Media Variasi

View all posts

View all posts


Bantuan segera penoreh tangani musim panas dibincang di Dewan Rakyat hari ini

KUALA LUMPUR: Bantuan segera bagi membantu penoreh serta pekebun kecil getah dalam menangani musim panas antara isu yang akan dibincangkan di hari terakhir sidang Dewan Rakyat, hari ini.

Menurut Aturan Urusan Mesyuarat di laman rasmi Parlimen, soalan itu akan dikemukakan Datuk Azman Nasrudin (PN-Padang Serai) kepada Kementerian Perladangan dan Komoditi pada sesi Waktu Pertanyaan-Pertanyaan Menteri (MQT).

Turut menjadi tumpuan ialah pertanyaan Isnaraissah Munirah Majilis (Warisan-Kota Belud) yang ingin tahu sama ada kerajaan mempunyai langkah drastik untuk meningkatkan pengeluaran beras tempatan, susulan tindakan Vietnam yang mengambil langkah mengurangkan eksport beras mereka.

Isu El Nino dan impaknya terhadap bekalan makanan negara juga akan menjadi topik perbincangan hari ini, daripada soalan Nurul Amin Hamid (PN-Padang Terap) ketika  sesi soal jawab yang mahu tahu langkah yang sedang direncana kerajaan bagi menangani isu itu.

Sementara itu, Cha Kee Chin (PH-Rasah) pula mahu tahu langkah kementerian dalam meningkatkan keyakinan rakyat Malaysia terhadap pengambilan dos penggalak kedua bagi mengelakkan pembaziran vaksin COVID-19.

Selain itu, Kertas Putih Kesihatan dijangka dibentang hari ini selepas ia tidak sempat dibentang ketika sidang Dewan Rakyat semalam.

Kertas Putih Kesihatan itu yang merangkumi dasar komprehensif dalam mereformasikan sistem kesihatan untuk dilaksana secara berperingkat selama 15 tahun dijadual dikemukakan Menteri Kesihatan, Dr Zaliha Mustafa selepas beliau membentangkan Rang Undang-Undang Makanan (Pindaan) 2023 untuk bacaan kali pertama hari ini.

Persidangan Dewan Rakyat bagi Mesyuarat Kedua, Penggal Kedua Parlimen Ke-15 (2023) berakhir hari ini setelah bersidang selama 11 hari bermula 22 Mei lepas. – BERNAMA


Farid Kamil enggan lafaz cerai, kes diteruskan untuk proses hakam

PETALING JAYA: Pelakon Farid Kamil hari ini enggan melafazkan talak terhadap isterinya yang juga pelakon, Diana Danielle ketika prosiding di Mahkamah Rendah Syariah Subang Bistari di sini.

Hakim Syarie Shukran Yusof berkata, berdasarkan keputusan laporan Jawatankuasa Pendamai (JKP) berlaku shiqaq atau perbalahan yang berpanjangan dan beliau menasihatkan Farid melafazkan talak terhadap isterinya jika beliau bersedia.

Farid kemudian menjawab “tidak setuju untuk lafaz talak”.

“Oleh kerana defendan (Farid) tidak bersetuju, mahkamah dengan ini memerintahkan kes cerai ini diteruskan dengan timbang tara hakam dan mahkamah menetapkan 15 Jun untuk pihak-pihak melantik hakam,” kata Shukran.

Terdahulu, Shukran berkata keputusan laporan JKP mendapati pasangan selebriti itu gagal menemui pendamaian.

Peguam Syarie Datuk Akberdin Abdul Kader mewakili Diana berkata, memandangkan keputusan laporan JKP adalah negatif, pihaknya memohon agar Farid (defendan) melafazkan talak.

“Sekiranya defendan (Farid) enggan melafazkan talak, kita pergi ke peringkat seterusnya iaitu hakam,” katanya.

Peguam Syarie Fakhrul Azman Abu Hassan yang mewakili Farid membantah proses hakam dijalankan kerana berpendapat shiqaq tidak berlaku.

Akberdin kemudian berhujah laporan JKP menyatakan shiqaq telah berlaku kerana pasangan berkenaan mempunyai pendapat yang berbeza mengenai rumah tangga mereka apatah lagi anak guamnya tidak tinggal serumah dengan defendan sejak Mac lepas.

Shukran bersetuju dengan hujahan Akberdin bahawa berlakunya shiqaq di antara pasangan itu.

Prosiding hari ini dihadiri Diana dan Farid yang ditemani bapanya Datuk Dr Zahari Che Dan dan ibunya Datin Sharifah Bardah Syed Abdillah yang berkerusi roda.

Pada 10 Mac lepas, Diana selaku plaintif memfailkan permohonan cerai terhadap Farid mengikut Seksyen 47 Enakmen Undang-Undang Keluarga Islam (Negeri Selangor) 2003 atas alasan tiada persefahaman dan berlaku shiqaq serta tidak lagi mampu hidup bersama sebagai suami isteri. – BERNAMA


Persiapan majlis kahwin rosak sekelip mata dilanda ribut

IPOH: Luluh hati seorang ibu apabila melihat persiapan majlis perkahwinan anak perempuannya pada Ahad depan rosak selepas rumah mereka dilanda ribut dalam kejadian di Taman Bandar Baru Putra, Bercham di sini semalam.

Menurut Nor Azura Othman, 52, kejadian sekitar pukul 3.50 petang itu berlaku sekelip mata tanpa sempat dia dan keluarga menyelamatkan barangan untuk majlis perkahwinan itu termasuk hantaran dan pakaian pengantin.

Katanya, hujan lebat dikuti angin kencang mengakibatkan bumbung dan sengkuap (awning) tercabut hingga menyebabkan air hujan masuk ke dalam rumah.

“Kejadian berlaku sangat pantas, dalam tempoh 20 saat sahaja bumbung dan sengkuap rumah serta tiang konkrit di tempat letak kenderaan tercabut diterbangkan angin.

“Saya dan anak-anak segera berlari ke dalam bilik bagi menyelamatkan suami kerana dia terlantar sakit ekoran menghidap kanser,” katanya ketika ditemui di rumahnya di sini hari ini.

Menurut Nor Azura, selain bilik pengantin, tiga bilik lain di rumahnya turut ‘banjir’ hingga mengakibatkan perkakasan di dalam bilik termasuk perabot dan barangan elektrik rosak.

“Dari pagi lagi, saya sudah siapkan bilik pengantin, cuma belum pasang cadar sahaja lagi. Semua persediaan majlis seperti bunga manggar, hantaran, baju untuk akad nikah pun sudah siap disusun di dalam bilik.

“Sejak semalam saya belum lagi masuk ke bilik itu untuk melihat keadaannya. Rasa sedih untuk lihat barang-barang itu sebab kesian dengan anak. Saya cakap dengan dia (pengantin perempuan), takpelah saya akan cuba siapkan semula sebelum majlis itu nanti,” katanya.

Tambahnya, buat masa sekarang dia berusaha membaiki semula bumbung yang tercabut dan berharap kerja-kerja pembaikan itu dapat disiapkan segera.

“Saya bimbang kalau bumbung tidak dibaiki segera, ia akan menjadi lebih teruk tambahan lagi di sini hujan pada setiap petang. Harapnya tiada lagi kejadian ribut selepas ini kerana majlis perkahwinan akan dilangsungkan dalam masa terdekat,” katanya. – Kosmo

Authors

Media Variasi

View all posts

Diyana Rahip

View all posts

View all posts

View all posts


Silibus pembelajaran tidak boleh ditukar secara kerap – Radzi

SHAH ALAM: Silibus pembelajaran yang dibangunkan Kementerian Pendidikan (KPM) mempunyai kitaran dan tidak boleh diubah sesuka hati setiap tahun, kata Menteri Kanan Pendidikan Datuk Dr Radzi Md Jidin.

Beliau berkata penghasilan sesuatu silibus juga memerlukan proses kajian mendalam yang melibatkan banyak pakar dan guru berpengalaman serta berkebolehan.

“Ini bukan silibus Radzi Jidin. Saya ingin jelaskan silibus yang digunakan hari ini bermula pada 2017 dan untuk bina silibus itu, telah ada perbincangan sebelum itu lagi.

“Jika silibus ditukar secara kerap, cikgu-cikgu serta murid-murid akan menghadapi kesukaran nak sesuaikan diri dengan silibus baharu. Jadi apa yang berlaku selama ini (silibus), apabila selesai satu pusingan maka penilaian akan dibuat untuk melihat keberkesanan silibus tersebut,” katanya kepada pemberita selepas melancarkan Inisiatif Reading Progress di sini hari ini.

Radzi berkata demikian mengulas soalan pemberita mengenai isu silibus Matematik yang dibangkitkan seorang guru Matematik Mohd Fadli Mohamed Salleh di media sosial yang dikatakan terlalu tinggi dan tidak selaras dengan kemampuan murid untuk memahami dan menguasainya.

Beliau berkata jika seseorang murid masuk Tahun Satu dengan silibus tersebut, mereka akan habiskan Tahun 6 dengan pendekatan silibus sama.

Menurut Radzi, KPM tidak pernah menutup ruang kepada guru untuk memberikan sebarang pandangan malah beliau sendiri turun padang bertemu guru bagi menyelesaikan sesuatu isu termasuk isu beg berat dalam kalangan murid.

“Banyak transformasi kita buat di kementerian (KPM) hasil berbincang dan dapat maklum balas daripada guru dan pihak yang terlibat. Untuk kata kita (KPM) tidak mendengar pandangan daripada guru, saya rasa itu tidak tepat,” katanya.

Mengulas mengenai dakwaan berlaku penyelewengan di kementeriannya, beliau berkata pihaknya terbuka mengenainya dan Ketua Setiausaha KPM Datuk Yusran Shah Mohd Yusof telah mengambil tindakan seperti arahannya supaya membuat laporan kepada Suruhanjaya Pencegahan Rasuah Malaysia (SPRM).

“Kami terbuka, tidak ada apa yang saya nak khuatirkan sebab itu KSU telah mengambil tindakan seperti yang diarahkan sebab kita nak pastikan imej KPM baik. Mesej kita setiap sen duit rakyat mesti dikembalikan kepada rakyat sangat mudah.

“Saya berada di sini, menjalankan khidmat negara. Saya tidak ada tujuan lain, ada tuduhan SPRM pergilah siasat apa yang ada di sana (KPM),” katanya. – BERNAMA


Zii Jia terlepas peluang ke final Jelajah Dunia BWF

KUALA LUMPUR: Jaguh perseorangan profesional negara, Lee Zii Jia gagal melayakkan diri ke final Jelajah Dunia Persekutuan Badminton Dunia (BWF) yang akan berlangsung di Bangkok, Thailand dari 7 hingga 11 Disember ini.

Ini selepas pemain nombor dua dunia itu terkandas di pusingan kedua Terbuka Australia 2022 di Quay Centre, Sydney di tangan Lu Guang Zu dari China.

Pemain pilihan utama kejohanan itu memenangi set pertama 22-20 sebelum kecundang 15-21, 16-21 dalam dua set seterusnya yang berlangsung selama 70 minit.

Kekalahannya hari ini bermakna pemain berusia 24 tahun itu kekal di kedudukan kesembilan ranking Jelajah Dunia BWF dengan  54,930 mata di belakang Guang Zhu yang berada di kedudukan kelapan dengan   56,310 mata.

Hanya pemain di kedudukan lapan teratas layak ke Final Jelajah Dunia BWF.

Sementara itu, pemenang pingat perak Sukan Komanwel Birmingham 2022, Ng Tze Yong terselamat di pusingan kedua apabila menewaskan wakil Korea Selatan Heo Kwang Hee 21-16, 19-21, 21-5.

Tze Yong akan berhadapan pemain tuan rumah  Nathan Tang, yang bangkit daripada ketinggalan dengan menundukkan rakan senegara Jie Ying Chan, 18-21, 21-17, 22-20 dalam pusingan kedua.

Pada masa sama, Soong Joo Ven yang memenangi set pertama 21-15 ketika menentang lawan dari Indonesia, Ikhsan Leonardo Imanuel Rumbay sebelum kecundang 18-21, 12-21 pada set seterusnya.

Perseorangan wanita pula menyaksikan bekas juara remaja dunia dua kali, Goh Jin Wei tidak menghadapi masalah menewaskan wakil India, Anwesha Gowda, 21-7, 21-13.

Jin Wei yang bukan pemain pilihan kejohanan akan bertemu pemain Thailand, Pornpawee Chochuwong pada suku akhir, selepas pemain pilihan ketiga kejohanan itu menundukkan pemain Jepun, Aya Ohori, 21-11, 21-15 hari ini.

Beregu lelaki profesional negara, Ong Yew Sin-Teo Ee Yi juga melayakkan diri ke suku akhir selepas menewaskan wakil tuan rumah Ricky Cheng-Jack Wang, 21-6, 21-18 dalam masa 23 minit.

Yew Sin-Ee Yi yang merupakan pilihan keenam kejohanan akan bertemu beregu Korea Selatan, Kang Min Hyuk-Seo Seung Jae yang menundukkan beregu Jepun Hiroki Okamura-Masayuki Onodera, 21-10, 21-10. – BERNAMA


PRN: Rundingan agihan kerusi PH-BN boleh dimulakan – Saifuddin

SEREMBAN: Pakatan Harapan (PH) di enam negeri boleh memulakan rundingan pengagihan kerusi Dewan Undangan Negeri (DUN) bersama Barisan Nasional (BN) bagi persediaan menghadapi Pilihan Raya Negeri (PRN).

Ketua Setiausaha Pakatan Harapan (PH), Datuk Seri Saifuddin Nasution Ismail berkata, proses rundingan telah dibincangkan di peringkat pusat antara PH dan BN berdasarkan parameter serta formula yang ditetapkan.

“Di peringkat negeri, kami mengarahkan untuk memulakan rundingan di Selangor, Pulau Pinang, Kedah, Kelantan, Terengganu dan Negeri Sembilan.

“Mana-mana yang mencapai persetujuan kami anggap bersetuju dan bagi yang belum bersetuju, perkara itu akan diangkat ke peringkat jawatankuasa di peringkat Pusat untuk dimuktamadkan,” katanya kepada pemberita pada majlis penerapan nilai-nilai murni dan iftar Kementerian Dalam Negeri (KDN) MADANI di sini hari ini.

Saifuddin yang juga Menteri Dalam Negeri berkata, ia bagi memastikan tiada pertembungan antara PH dan BN pada hari penamaan calon.

Beliau berkata, isu berbangkit mengenai tuntutan kerusi merupakan proses biasa dalam rundingan politik.

Sebelum ini, Pengerusi Badan Perhubungan UMNO Negeri Sembilan, Datuk Seri Jalaluddin Alias  dilaporkan berkata, pihaknya telah mengadakan perbincangan awal dengan PH negeri bagi mencari persefahaman, selain turut meminta diberikan tambahan dua kerusi DUN dalam PRN nanti. – BERNAMA


Operasi SAR kesan kanak-kanak dikhuatiri lemas di Tanjung Malim disambung esok – Bomba

IPOH: Misi mencari dan menyelamat (SAR) kanak-kanak berusia lapan tahun yang dikhuatiri lemas di Lubuk Gelap, Simpang 4, Tanjung Malim yang masuk hari ketiga hari ini masih menemui jalan buntu dan terpaksa dihentikan pukul 6.30 petang tadi.

Penolong Pengarah Bahagian Operasi Jabatan Bomba dan Penyelamat Malaysia (JBPM) Perak, Sabarodzi Nor Ahmad berkata, misi SAR yang disertai 24 anggota bomba dan dua anjing pengesan itu akan disambung pagi esok.

“Kawasan pencarian diluaskan sepanjang lima kilometer dan kaedah river downstream,surface searching, tensionel diagener, stream searchingserta selaman telah dilakukan oleh pasukan mencari dan menyelamat termasuk bantuan dari unit K9 yang mana telah melakukan pencarian di lubuk-lubuk sepanjang ke jambatan besi,” katanya dalam satu kenyataan di sini, hari ini.

Katanya, operasi pencarian juga melibatkan dua rafting boat dan wheely bagi mengesan mangsa yang berasal dari Sarawak itu.

Terdahulu, Sabarozi berkata, mangsa Edward Grang Jenggut ke lokasi tersebut untuk berkhemah bersama keluarganya sempena cuti sekolah minggu lepas dan sepatutnya pulang pada petang hari kejadian.

Pada Sabtu, bomba menerima maklumat mangsa dikhuatiri lemas ketika mandi di sungai dengan berpakaian set baju renang berwarna hitam bertompok hijau ketika hilang pada 5.06 petang. – BERNAMA


Ada ID baru boleh beli minyak masak peket tahun depan – Fuziah

CYBERJAYA: Hanya individu yang memiliki pengenalan diri khas (ID) dan disahkan layak boleh mendapatkan minyak masak berpeket melalui subsidi bersasar yang dijangka diperkenalkan tahun depan.

Timbalan Menteri Perdagangan Dalam Negeri dan Kos Sara Hidup (KPDN), Fuziah Salleh berkata, perkara itu penting bagi memastikan barangan keperluan itu disasarkan kepada yang memerlukan selain tidak berlaku penjualan kepada pihak tidak berkelayakan.

“Pada ketika ini, kerajaan keluarkan 60 juta peket minyak masak bersubsidi setiap bulan, akan tetapi aduan diterima ialah ia tidak boleh didapati di pasaran dan selalu habis.

“Maka dengan subsidi bersasar, hanya yang ada ID (pengenalan diri) dan disahkan layak sahaja boleh dapatkan minyak masak yang peket bersubsidi ini.

“Ramai yang bertanya mengapa tidak gunakan IC atau MySejahtera. Ini kerana keperluan keluarga tidak sama dengan keperluan peniaga mikro,” katanya dalam kenyataan di laman Facebook pada Ahad.

Mengulas lanjut, Fuziah berkata, sekiranya minyak masak berpeket itu dihadkan pembelian kepada 3 kilogram (kg) atau 5kg, para peniaga akan mengalami masalah.

“Lagi satu ialah golongan T20 tidak layak terima subsidi minyak masak peket. Maka perlu kepada ID yang berbeza,” ujarnya.

Julai lalu, Fuziah menyatakan kerajaan akan melaksanakan kaedah pembelian minyak masak peket kepada kumpulan sasar mulai tahun depan, manakala seramai 5.8 juta isi rumah daripada golongan M40 dan B40 sudah dikenal pasti dan layak berada dalam kumpulan itu.

Beliau berkata, kementerian juga akan menambah kira-kira satu juta pengguna dalam kalangan usahawan mikro seperti peniaga ayam goreng, pisang goreng dan keropok lekor.

Pada 11 September, Menteri Ekonomi, Rafizi Ramli berkata, program bersubsidi bersasar akan dilaksanakan sepenuhnya pada tahun depan menerusi sistem pangkalan data utama (PADU).

Mei lalu, Perdana Menteri, Anwar Ibrahim berkata, kerajaan bersetuju menubuhkan PADU untuk menggabungkan maklumat sosioekonomi setiap isi rumah di negara ini, bagi memperkemas pelaksanaan subsidi bersasar.

Author

Fazleen Safina Abd Jamil

View all posts

View all posts


Pelitup muka bukan perubatan dengan standard perakuan dikuat kuasa 1 Julai

PUTRAJAYA: Tarikh penguatkuasaan baharu bagi Perintah Perihal Dagangan (Perakuan dan Penandaan Pelitup Muka Bukan Perubatan) 2022 ditetapkan pada 1 Julai 2023, demikian menurut Kementerian Perdagangan Dalam Negeri dan Kos Sara Hidup (KPDN).

Kementerian itu dalam satu kenyataan hari ini memaklumkan penetapan tarikh penguatkuasaan itu adalah untuk memberi peluang kepada lebih ramai pengeluar dan pengedar di negara untuk mendapatkan sijil penandaan daripada SIRIM QAS International Sdn Bhd.

Selari dengan perkara itu juga, KPDN akan mengadakan larangan import terhadap pelitup muka bukan perubatan yang tidak mempunyai standard perakuan seperti yang telah ditetapkan.

“Kerajaan percaya tempoh hingga hujung Jun 2023 ini adalah mencukupi bagi pihak pengeluar dan pengedar untuk memperoleh standard perakuan pelitup muka bukan perubatan yang dijual dalam negara,” katanya.

KPDN menjelaskan mana-mana pihak yang ingin mengedar, mengeluar atau menjual pelitup muka bukan perubatan di dalam negara mesti memastikan produk berkenaan telah mendapat standard perakuan berkaitan dan maklumat yang berhubungan dengan standard perakuan pelitup muka bukan perubatan itu.

“Ia mestilah disertakan pada kotak atau bungkusan pelitup muka bukan perubatan tersebut,” menurut kenyataan itu.

Sebelum ini, KPDN menetapkan tarikh kuat kuasa Perintah Perihal Dagangan (Penandaan dan Perakuan Pelitup Muka Bukan Perubatan) 2022 pada 4 Julai 2022, dan kemudiannya tarikh penguatkuasaan perintah itu ditangguhkan hingga 1 Januari 2023.

Dalam tempoh itu, KPDN telah mengambil pendekatan pendidikan iaitu aktiviti penguatkuasaan dan tindakan hukuman tidak dilakukan kepada syarikat atau individu yang mengedar, mengeluar dan menjual pelitup muka bukan perubatan yang tidak mempunyai perakuan standard yang ditetapkan. – BERNAMA


Amelia tidak perlu bayar RM200,000 kepada A Aida Production

KUALA LUMPUR: Pelakon, Amelia Henderson berjaya dalam rayuan di Mahkamah Tinggi di sini pada Jumaat bagi mengetepikan keputusan yang memerintahkannya membayar RM200,000 kepada Syarikat A Aida Production Sdn Bhd berhubung isu pelanggaran kontrak sebuah drama, tahun lalu.

Ia selepas Pesuruhjaya Kehakiman, Leong Wai Hong membenarkan rayuan Amelia atau nama sebenarnya Amelia Thripura Henderson, 28, selaku pemohon.

Bagaimanapun, mahkamah menggantikan bayaran itu dengan memerintahkan pelakon popular berkenaan membayar ganti rugi nominal sebanyak RM10,000 dalam tempoh 14 hari.

Wai Hong berpandangan, pelakon berdarah kacukan India-Scotland itu perlu membayar faedah lima peratus setahun kepada produksi itu, bermula keputusan itu diputuskan.

“Rayuan Amelia dibenarkan dengan perintah Mahkamah Sesyen diketepikan maka syarikat produksi ini hanya layak mendapat ganti rugi nominal berkenaan untuk pelanggaran kontrak.

“Ia mengambil kira Amelia telah mendapat bayaran pendahuluan sebanyak RM3,920,” kata pesuruhjaya kehakiman itu ketika menyampaikan keputusan secara dalam talian menerusi aplikasi Zoom.

Ketika membaca keputusan penghakimannya, Pesuruhjaya Kehakiman itu berkata, menerusi penyata tuntutan, A Aida Production selaku responden mendakwa Amelia telah memfitnahnya di Instagram pada 25 Jun 2022.

Katanya, mahkamah berpendapat pihak produksi itu gagal membuktikan pernyataan berkenaan memfitnah dan secara jelas merujuk kepada responden.

“Saya berharap semua pihak mengambil iktibar daripada perkara ini, seorang artis berhak mengambil berat mengenai imejnya, namun tidak boleh menarik diri di saat akhir.

“Bukan sahaja ini tidak adil kepada syarikat produksi dan pengarah malah ia juga akan menjejaskan ‘periuk nasi’ seluruh kru.

“Mungkin ada sebahagian daripada mereka memerlukan penggambaran untuk meneruskan kehidupan, ibarat peribahasa ‘kais pagi makan pagi, kais petang makan petang’,” katanya.

Produksi berkenaan bernasib baik kerana menemui pengganti dalam tempoh 24 jam sekali gus menyelamatkan semua pihak.

Dalam prosiding itu, Amelia diwakili peguam, Mansheel Kaur dan Wan Nurliyana Abdul Rahman manakala peguam, Ashmadi Othman Bushro Anuar serta Lukman Haqeem mewakili syarikat produksi itu.

Sebelum ini, Amelia memfailkan rayuan berhubung keputusan Mahkamah Sesyen yang memerintahkannya membayar ganti rugi lebih RM200,000 kepada syarikat produksi itu pada 18 April lalu.

Hakim, Zulqarnain Hassan memutuskan demikian selepas membenarkan tuntutan saman yang difailkan syarikat produksi itu selaku plaintif terhadap saman yang dikemukakan kepada Amelia selaku defendan.

Dalam penghakimannya ketika itu hakim tersebut berkata, mahkamah mendapati Amelia telah diikat dengan kontrak yang ditandatangani dalam drama Sekali Lagi Cinta Kembali.

Penghakiman mahkamah juga mendapati Amelia sendiri bersetuju membintangi drama itu selain turut bersetuju watak yang ditawarkan iaitu Aira yang mana Amelia adalah heroin dalam drama tersebut.

Justeru, mahkamah memerintahkan Amelia membayar ganti rugi am selain faedah lima peratus kepada plaintif yang kesemuanya berjumlah lebih RM200,000.

Sebelum ini media melaporkan Amelia dan pelakon Idris Khan berdepan dengan tindakan saman daripada A. Aida kerana didakwa melanggar kontrak perjanjian sebuah drama seperti yang sudah ditandatangani sebelum ini.

Bagaimanapun, saman melibatkan A.Aida dan Idris Khan berakhir dengan baik apabila kedua-dua pihak bersetuju menyelesaikannya di luar mahkamah sementara Amelia memilih untuk melawan kes saman itu.

Bagaimanapun pada Ogos lalu, Amelia berjaya dalam permohonannya untuk menangguhkan permohonan maaf dan bayaran ganti rugi lebih RM200,000 terhadap syarikat produksi ini. – Sinar Harian

Author

Media Variasi

View all posts

View all posts


Semua sekolah dilengkapi prasarana asas munasabah pada Oktober – Anwar

KUALA LUMPUR: Perdana Menteri, Datuk Seri Anwar Ibrahim memberi jaminan bahawa semua sekolah di negara ini akan dilengkapi prasarana asas munasabah pada Oktober ini.

Beliau berkata, kelengkapan itu termasuk di sekolah kebangsaan selain sekolah jenis kebangsaan dan Sekolah Agama Bantuan Kerajaan.

Katanya, semua sekolah itu dijamin mempunyai prasarana asas seperti bumbung dan tandas yang baik, yang mana ia lebih baik daripada membina mercu tanda yang hebat.

“Kerana tahun ini, sebelum akhir bulan Oktober, semua sekolah di negara ini sekolah kebangsaan, Sekolah Kebangsaan Jenis Cina, Sekolah Kebangsaan Jenis Tamil dan Sekolah Agama Bantuan Kerajaan, kita jamin punyai prasarana asas dengan bumbung, tandas dan sebagainya.

“Ini adalah jauh lebih bermakna kepada ibu bapa berbanding mercu tanda gagah dan gedung-gedung hebat,” katanya pada Majlis Amanat Perdana Hari Kebangsaan di Dewan Plenari, Pusat Konvensyen Antarabangsa Putrajaya (PICC) di sini pada Rabu.

Mengulas lanjut, Anwar berkata, semua rakyat tanpa mengira perbezaan agama, budaya dan sosial perlu bersama-sama memainkan peranan dalam ‘memaknai merdeka’ seterusnya berupaya melahirkan warganegara Malaysia yang mempunyai jiwa merdeka.

Beliau berkata, usaha memaknai merdeka perlu dilaksanakan oleh setiap individu memandangkan ‘Malaysia’ merupakan amanah kepada rakyat.

“Daripada pimpinan tertinggi sehingga rakyat, bahawa negara ini ialah amanah. Di kampung sehinggalah ke Jabatan Perdana Menteri (JPM) mesti melahirkan manusia yang jiwanya juga merdeka.

“(Mereka) tidak sanggup negara ini dijadikan perkakas untuk memperoleh habuan golongan elit. Segala kekuatan dan usaha ialah bagi mengembalikan hak kepada rakyat,” katanya.

Author

Fazleen Safina Abd Jamil

View all posts

View all posts


Kastam rampas 2.5 juta batang rokok ditinggal tepi jalan

KOTA BHARU: Jabatan Kastam Diraja Malaysia Kelantan mematahkan cubaan menyeludup rokok melalui pantai selepas merampas 2.5 juta batang rokok melibatkan jumlah cukai RM1.7 juta.

Pengarahnya, Wan Jamal Abdul Salam Wan Long berkata, serbuan dilakukan kira-kira jam 1 pagi pada 11 Julai lalu di Jalan Kuala Kemasin, Bachok.

Beliau memberitahu, pasukan serbuan mendapati lori ditinggalkan di tepi jalan berkenaan dan pemeriksaan mendapati terdapat kotak-kotak mengandungi rokok dengan nilai keseluruhan RM208,000.

“Modus operandi yang digunakan penyeludup ialah melalui laluan laut dan berhenti di pesisir pantai sebelum dimuatkan ke dalam lori.

“Kita percaya lori muatan lima tan itu akan bergerak untuk pasaran tempatan termasuk pelanggan di Selangor dan Kuala Lumpur,” katanya ketika sidang akhbar di sini pada Ahad.

Tambah beliau, pihaknya masih mengesan pemilik barang berkenaan dan siasatan diteruskan di bawah Seksyen 135(1)(d) Akta Kastam 1967.

Jelas beliau, jika sabit kesalahan boleh dikenakan denda tidak kurang daripada 10 kali nilai barang atau RM100,000 yang mana lebih besar dan tidak lebih daripada 20 kali nilai barang atau RM500,000 yang mana lebih besar atau dipenjarakan tidak kurang enam bulan dan tidak melebihi lima tahun atau kedua-duanya sekali bagi kesalahan pertama.

Orang ramai juga boleh menyalurkan maklumat berkaitan sebarang aktiviti penyeludupan dengan menghubungi Talian Bebas Tol Kastam 1-800-88-8855 atau Pejabat Kastam yang terdekat di semua negeri. – Sinar Harian

Author

Media Variasi

View all posts

View all posts


Pesuruhjaya PAS Perak mohon maaf, kes saman fitnah Anwar selesai

KUALA LUMPUR: Kes saman fitnah oleh Datuk Seri Anwar Ibrahim terhadap Razman Zakaria selesai apabila Pesuruhjaya PAS Perak itu membuat permohonan maaf secara terbuka kepada Perdana Menteri di Mahkamah Tinggi Taiping hari ini.

Saman berkenaan berhubung ucapan Razman yang didakwa mengaitkan Pengerusi Pakatan Harapan itu membawa agenda songsang lesbian, gay, biseksual dan transgender (LGBT).

Razman selaku defendan tunggal, yang membacakan kenyataan permohonan maaf di hadapan Pesuruhjaya Kehakiman Noor Ruwena Md Nurdin berkata, ucapannya itu telah menyinggung perasaan dan memfitnah Anwar.

“Saya ingin menzahirkan bahawa ungkapan saya telah mencetuskan keburukan moral dan menjejaskan reputasi baik Yang Amat Berhomat (Anwar) serta menyebabkan rasa malu, kerosakan dan kesusahan yang teruk dan tidak terukur.

“Saya mengambil kesempatan ini untuk menarik balik semua fitnah dan tuduhan yang dilemparkan kepada Yang Amat Berhomat dan menyatakan kekesalan serta permohonan maaf saya yang tidak terhingga atas ungkapan tersebut. Saya berjanji tidak akan mengulangi ungkapan itu dalam apa jua bentuk, cara atau sebagainya pada masa hadapan,” katanya.

Mahkamah kemudian merekodkan penyelesaian yang dicapai oleh kedua-dua pihak.

Anwar diwakili peguam Datuk S. N. Nair, Jaden Phoon Wai Ken dan Wong Guo Jin manakala peguam Datuk Naran Singh mewakili Razman.

Nair ketika dihubungi Bernama mengesahkan perkara tersebut dan memaklumkan bahawa anak guamnya menerima permohonan maaf itu.

Anwar selaku plaintif memfailkan saman itu pada 5 Disember 2022, mendakwa pada 6 November tahun lepas defendan telah memberikan ucapan tersebut semasa kempen Pilihan Raya Umum Ke-15 di pasar malam Tebuk Pancur.

Beliau berkata, ucapan berkenaan disiarkan secara langsung melalui klip video di akaun Facebook defendan, yang mendapat tontonan melebihi 94,400 kali, melebihi 5,100 reaksi, 429 kali perkongsian dan melebihi 2,600 komen sehingga hari ini.

Menurut Presiden PKR itu, siaran video langsung Facebook tersebut kemudian diterbitkan menerusi artikel bertarikh 6 Nov 2022 dalam Bahasa Malaysia dan Bahasa Inggeris, di dalam sebuah portal berita.

Ahli Parlimen Tambun itu berkata, kata-kata fitnah tersebut dibuat untuk menjatuhkan reputasinya dan dakwaan dalam artikel berkenaan adalah tidak benar, kerana plaintif sentiasa memperjuangkan ajaran dan nilai teras Islam selain mendakwa ia dibuat bertujuan untuk mencemarkan nama baiknya, dengan menghasut orang ramai serta menimbulkan kebencian terhadapnya dan partinya semasa tempoh berkempen untuk PRU15.

Oleh itu, plaintif menuntut ganti rugi am, pampasan, teruk dan teladan serta memohon perintah injunksi untuk menghalang defendan atau ejennya daripada terus mengungkapkan atau menyebabkan penerbitan artikel memfitnah yang serupa selain menuntut kos, faedah dan relif lain yang sesuai. – BERNAMA


Kompaun lebih RM500,000 kepada pengeluar, pemborong dan peruncit ayam, telur ayam – KPDNHEP

PUTRAJAYA: Kementerian Perdagangan Dalam Negeri dan Hal Ehwal Pengguna (KPDNHEP) telah mengeluarkan kompaun berjumlah RM534,200 terhadap 2,205 pengeluar, pemborong dan peruncit ayam serta telur ayam melibatkan pelbagai kesalahan bagi tempoh 5 Februari hingga semalam.

Ketua Setiausaha KPDNHEP, Datuk Azman Mohd Yusof berkata, kompaun itu dikeluarkan menerusi 2,205 tindakan penguatkuasaan bagi membanteras pencatutan harga barangan kawalan bersubsidi dalam tempoh berkenaan.

Beliau berkata, daripada jumlah itu 153 tindakan melibatkan kesalahan menjual melebihi harga maksimum, tidak mempamerkan tanda harga merah jambu pada barang kawalan (1,980) dan tidak mempamerkan tanda harga (72).

“Tindakan dan kompaun terbabit dikenakan terhadap 13 pengeluar, 54 pemborong dan 2,138 peruncit bekalan ayam dan telur ayam, dengan nilai sitaan adalah RM336,634,” katanya.

Beliau berkata demikian pada sidang media selepas merasmikan program ‘Sihat Ke Saya?’ anjuran Persatuan Suri dan Anggota Wanita Perkhidmatan Awam Malaysia (PUSPANITA) cawangan KPDNHEP di sini hari ini.

Azman berkata, pihaknya mengalu-alukan pengguna untuk membuat aduan melalui enam saluran rasmi KPDNHEP iaitu Pusat Arahan Penguatkuasaan (ECC) dengan menelefon 03-8882 6088/6245, aplikasi Ez-ADU, menerusi talian hotline 1-800-886-800, WhatsApp 019-279 4317/019-848 8000, portal e-Aduan http://e-aduan.kpdnhep.gov.my dan e-mel eaduan@kpdnhep.gov.my.

Mengenai dakwaan kewujudan kartel telur ayam yang menyorok bekalan itu sebelum dan selepas Pilihan Raya Umum ke-15 (PRU15), beliau menyifatkan ia sebagai tuduhan tidak berasas, malah pihaknya tidak menerima sebarang aduan berhubung kegiatan terbabit.

“Sekiranya berlaku, pengguna boleh buat laporan kepada kami dan Bahagian Penguatkuasaan KPDNHEP akan jalankan siasatan, tetapi perlu kemukakan aduan terperinci bagi memudahkan pihak kami,” katanya.

Bagi isu kenaikan harga telur ayam di pasaran, Azman berkata tindakan boleh dikenakan terhadap pemain industri di bawah Akta Kawalan Harga dan Antipencatutan 2011 (AKHAP 2011) sekiranya didapati melanggar akta itu.

“KPDNHEP sentiasa peka dengan aduan pengguna bagi memastikan barangan kawalan bersubsidi sentiasa dipantau dan tidak dimanipulasi oleh pemain industri,” katanya.

Baru-baru ini tular di laman media sosial mengenai bekalan telur ayam kembali pulih di pasaran namun dijual pada harga yang tinggi selain dikaitkan dengan kewujudan kartel telur ayam yang memanipulasi bekalan terbabit. – BERNAMA


Malaysia perlukan media yang bebas, berani untuk bersuara – Fahmi

IPOH: Malaysia bukan sahaja memerlukan media yang benar-benar bebas, tapi juga yang cukup berani untuk melaporkan sebarang berita tanpa rasa bimbang atau berat sebelah, kata Menteri Komunikasi dan Digital, Fahmi Fadzil.

Beliau berkata, media sedemikian diperlukan bukan semata-mata untuk mewujudkan semak dan imbang, malah ia juga bertujuan memastikan bahawa suara semua pihak dapat didengar dengan jelas dan diberi perhatian.

“Malaysia ditempatkan di kedudukan ke-73 dalam indeks World Press Freedom 2023 yang dikeluarkan pertubuhan Reporters Without Borders, kedudukan tertinggi yang belum pernah dicapai Malaysia tahun-tahun sebelum ini, dan ia tidak seharusnya dipandang enteng, kerana masih ada banyak usaha yang perlu dilaksanakan.

“Jadi saya harap dalam tempoh beberapa hari ini, rakan-rakan media dapat duduk berbincang, mencambah buah fikiran, yang bukan sahaja akan dapat meluaskan pandangan kita, tapi juga akan mencari ikhtiar mengenai apa yang perlu kita lakukan demi masa depan industri ini,” katanya semasa menyampaikan ucapan perasmian Forum Media HAWANA 2023 di sini hari ini.

Forum dengan tema “Masa Depan Media” anjuran bersama Pertubuhan Berita Nasional Malaysia (BERNAMA) dan Institut Penyiaran dan Penerangan Tun Abdul Razak (IPPTAR) itu diadakan bersempena Hari Wartawan Nasional (HAWANA) 2023.

Fahmi berkata, selaras dengan pertumbuhan pesat penggunaan Kecerdasan Buatan (AI) termasuk dalam industri media, pengamal media digesa membantu kerajaan memahami beberapa cabaran kawal selia yang perlu dikaji.

“Hari ini beberapa cabaran yang kita hadapi kini termasuk pertumbuhan pesat penggunaan AI, dan kita telah lihat bagaimana banyak negara sedang bergelut dengan persoalan mengenai Kecerdasan Buatan ini, sama ada dalam media mahupun di peringkat kerajaan.

“Namun bagi banyak pihak, banyak negara, persoalan ini tidak ditangani, jadi saya harap rakan-rakan media yang berada di sini hari ini juga akan membantu dalam memahami beberapa cabaran kawal selia yang perlu kita kaji, sama-sama memikirkan dan menerima pakai, dalam memastikan etika semasa AI ditangani secara menyeluruh oleh kerajaan,” katanya.

Oleh kerana perubahan besar dalam landskap media menyebabkan pihak media tidak mempunyai pilihan selain daripada mengikuti trend semasa, Fahmi menggesa media tradisional untuk berinovasi dan berubah, seperti menggunakan teknologi baharu dan menerima platform dalam talian.

“Adalah penting bagi mereka untuk mempunyai kandungan yang menarik dan penceritaan yang hebat lebih menonjol berbanding yang lain. Peranan media sosial yang besar dalam kehidupan orang ramai telah menimbulkan satu lagi kebimbangan, yakni penyebaran berita palsu dan maklumat salah,” katanya.

Sementara itu, mengulas mengenai penganjuran Forum Media sempena HAWANA 2023, Fahmi berharap ia menjadi platform perbincangan yang bernas dan merangsang pemikiran serta melahirkan idea-idea inovatif bagi menjamin masa depan media di negara dan rantau ini.

“Harapan dan hasrat saya bahawa dari sini, hubungan yang terjalin akan membolehkan kita mengambil bahagian dalam rangkaian perbincangan yang lebih luas merangkumi seluruh ASEAN.

“Cabaran yang dihadapi ASEAN adalah sesuatu yang rakan media perlu membantu kami (kerajaan) juga. Jadi, hubungan yang baik dan sihat dengan organisasi media di seluruh ASEAN adalah sesuatu yang kita harap dapat direalisasikan dalam masa terdekat,” katanya. – BERNAMA